Banjir besar ragut dua nyawa

TOKYO: Dua maut, manakala 16 lagi dikhuatiri maut dalam kejadian banjir besar dan tanah runtuh di barat Jepun susulan hujan lebat.

Seorang wanita dan seorang lelaki berusia 80-an di bandar-bandar yang berlainan di wilayah Kumamoto barat meninggal dunia dalam kejadian tanah runtuh, menurut penyiar nasional NHK dan media Jepun.

Enam belas yang lain masih dalam keadaan “cardio-respiratory arrest”, kata NHK, menggunakan istilah yang sering digunakan di Jepun sebelum seorang doktor secara rasmi mengesahkan kematian.

Daripada jumlah itu, 14 adalah penghuni rumah jagaan, seperti diumumkan Gabenor Ikuo Kabashima pada Sabtu.

Pejabat daerah dan perbandaran yang terjejas secara langsung dalam bencana itu tidak dapat membuat pengesahan kematian yang dilaporkan.

Bagaimanapun pihak mereka mengambil langkah pencegahan bagi mengekang penularan coronavirus di pusat pemindahan yang diwujudkan di wilayah seperti menekankan aspek kebersihan dan amalan menjaga jarak antara keluarga.

Pasukan kecemasan dari Angkatan Pertahanan Diri Jepun keluar sepanjang malam mencari orang hilang dan menyelamatkan mereka yang terperangkap di kediaman mereka.

Walaupun hujan reda di Kumamoto pagi Ahad, jambatan runtuh dan jalan raya yang tersekat akibat banjir besar dan tanah runtuh memisahkan banyak komuniti di wilayah itu.

Banjir memusnahkan kediaman dan menghanyutkan banyak kenderaan serta menyaksikan banyak bandar tenggelam dalam banjir lumpur. – AFP

See author's posts


JPV, DOSM kumpul data bekalan ayam

SERDANG: Jabatan Perkhidmatan Veterinar (JPV) dan Jabatan Perangkaan (DOSM) dipertanggungjawabkan untuk mengumpulkan data berkaitan bekalan ayam bagi memastikan kawalan keselamatan makanan diuruskan secara teratur, kata Pengerusi Pasukan Jihad Tangani Inflasi Tan Sri Annuar Musa.

“Tanpa data jelas, isu keselamatan makanan tidak dapat diuruskan dengan komprehensif,” kata Menteri Komunikasi dan Multimedia itu bahawa ia bagi mengelakkan kerajaan membuat tindakan sementara dan dasar yang tidak tetap.

Annuar berkata JPV diberi masa seminggu untuk mencadangkan satu corak pengurusan data pengeluaran ayam dan import ayam, selain mesti mempunyai data terkini mengenai rekod import permit bagi mengetahui jumlah import ayam.

DOSM pula perlu menyediakan Indeks Kos Pengeluaran Ayam secara bulanan, dan angka itu akan dijadikan rujukan sebagai penanda aras untuk menentukan harga wajar di peringkat peruncitan dan peringkat jualan, katanya pada sidang media di sini semalam selepas mempengerusikan Mesyuarat Pasukan Jihad Tangani Inflasi Ke-10.

Annuar berkata, dasar mengenai import dan eksport ayam bulat termasuk harga minyak masak yang ditetapkan buat masa ini akan dikekalkan sehingga JPV dan DOSM menguasai pengurusan data dengan lebih teratur.

“Model (pengurusan data) ini  boleh diperluaskan kepada barangan makanan lain bagi memastikan kawalan keselamatan makanan lebih teratur berdasarkan pengurusan yang lebih tersusun,” katanya.

Annuar berkata JPV turut bertanggungjawab menentukan jumlah pengeluaran ayam tempatan yang dikategorikan sebagai ayam pedaging dan ayam kuning secara bulanan serta menyediakan unjuran bagi bulan seterusnya.

Beliau berkata data pengeluaran ayam tempatan perlu diasingkan bertujuan menentukan keperluan bagi kegunaan domestik iaitu tidak kurang daripada 69.6 juta ekor ayam sebulan atau secara puratanya 2.2 juta ekor sehari.

“Dan penanda aras itu mesti sentiasa ada dan cukup dan tidak boleh dieksport. Ayam yang diternak secara lebihan untuk eksport juga hendaklah ditentukan jumlahnya,” katanya dan menambah bahawa data daripada JPV merangkumi data stok penimbal ayam.

Sementara itu, Annuar berkata jawatankuasa Pasukan Jihad Tangani Inflasi akan menumpukan kepada pengeluaran barang makanan menerusi program Kebun Komuniti (Kebuniti) dan mengesyorkan beberapa elemen penambahbaikan termasuk penglibatan pesertanya.

“Kita ingin melihat Kebun Komuniti diangkat kepada satu tahap lagi supaya nilai-nilai komersial di mana pembelian dan pengedaran produk dari Kebun Komuniti dapat dibuat dengan cara yang lebih tersusun,” katanya.

Bagi menggalakkan penglibatan generasi muda dalam bidang pertanian dan Kebun Komuniti, beliau berkata Radio Televisyen Malaysia (RTM) telah diminta menyiarkan program tetap mingguan berkaitan dokumentari dan pengenalan teknologi pertanian serta amalan pertanian baik.

Kebun komuniti adalah satu bentuk pertanian bandar merangkumi amalan penanaman, pemprosesan dan pengedaran makanan secara intensif dalam bandar dan kawasan sekitarnya. – Bernama

See author's posts


Program Sambutan Bulan Kebangsaan Semarakkan semangat patriotisme pelajar

Sepanjang bulan kemerdekaan ini, banyak sekali   program berkaitan aspek kenegaraan diadakan di mana-mana bagi menyemarakkan lagi semangat patriotisme dalam kalangan masyarakat, sekali gus memeriahkan sambutan.

Malah sambutan Hari Kebangsaan pada tahun ini amat bermakna selepas dua tahun ia tidak diraikan secara besar-besaran ekoran pandemik Covid -19 sebelum ini.  Tahun ini, rakyat Malaysia diberi peluang sekali lagi untuk bersama-sama meraikan hari bersejarah ini yang  bertemakan Keluarga Malaysia Teguh Bersama.

Bukan hanya generasi muda yang digalakkan turut serta di dalam pelbagai program sepanjang bulan ini, malah generasi berusia juga perlu terlibat sama untuk mengimbau kembali hari-hari indah sebagai rakyat Malaysia yang harmoni ini.

Bagi para pelajar Kelas Dewasa atau juga dikenali sebagai Kelas Pendidikan Literasi Fungsian (PLF) di Kampung Pemindahan Marudi A dan B, baru-baru ini mereka bersama-sama menjayakan Pertandingan Mewarna serta Program Mengibarkan Jalur Gemilang  sebagai sebahagian daripada aktiviti Program Sambutan Bulan Kebangsaan tahun ini.

Menurut penyelaras kelas ini, Cikgu Rita Sultan Abdullah, meskipun aktivitinya agak mudah namun ia memberi impak besar bagi mengingatkan para pelajar tentang peristiwa di sebalik tarikh 31 Ogos serta serba sedikit sejarah negara.

“Kita harus ingat bahawa para pelajar PLF ini tidak mendapat pendidikan rasmi di sekolah sebelum ini jadi melalui kelas PLF dan aktiviti seperti ini, kita menjelaskan kepada mereka tentang sejarah tarikh 31 Ogos serta kenapa ia masih sinonim dengan negara sampai sekarang,” kata beliau.

Dengan pengetahuan ini kata beliau, diharapkan ia dapat menyemarakkan lagi semangat patriotisme dalam kalangan para pelajar, selain aktiviti santai ini dapat memupuk semangat muhibah, setia kawan, bekerjasama dan bertolak ansur sesama mereka.

“Bukan sahaja kita perlu semarakkan rasa cinta negara dalam kalangan generasi muda tetapi generasi berusia pun perlu diingatkan tentang peranan mereka untuk sama-sama membantu memupuk perpaduan dan menyumbang kepada kemakmuran negara dengan cara masing-masing,” tambah beliau.

Dari aspek pendidikan pula, ia memberi peluang kepada para pelajar PLF untuk menonjolkan bakat mewarna serta daya kreativiti masing-masing serta memberi pendedahan kepada mereka untuk terlibat di dalam aktiviti sedemikian pada masa akan datang.

Sementara itu, kelas PLF dikelolakan oleh Jabatan Kemajuan Masyarakat (KEMAS) bagi memberi peluang kepada golongan dewasa, belia dan beliawanis serta  remaja yang tercicir persekolahan di Sarawak dan Sabah untuk menjadi celik huruf dan celik angka.

Peserta kelas ini terdiri dari mereka pernah bersekolah tetapi tidak menamatkan sesi persekolahan atau tidak pernah ke sekolah langsung dan peluang juga diberikan kepada golongan yang tidak mempunyai dokumen pengenalan diri seperti tiada sijil lahir dan tiada kad pengenalan .

Had umur adalah dari tujuh tahun sehingga 60 tahun tetapi tertakluk kepada daya penglihatan  atau kemampuan peserta sendiri. Kelas untuk  setiap pelajar diadakan selama tiga jam, sehari dalam seminggu dan  tunjang utama kelas ialah Membaca, Menulis dan Mengira (3M).

Matlamat  program ini adalah untu membasmi buta huruf dalam kalangan penduduk luar bandar dan pedalaman  Sabah dan Sarawak bagi  meningkatkan kualiti hidup masyarakat.

Oleh HAINI DARANI

See author's posts


Ke Dunia Hadal

Oleh Khairina Nazihah

KEADAAN di dalam kapal selam itu sangat sempit. Fikri menjeling ke arah Nazry. Kepercayaannya pada Nazry belum tuntas. Dia sentiasa meragui kemampuan Nazry. Namun perhatian yang diberikan oleh pihak atasan kepada Nazry menyebabkan dia berasa cemburu. Perasaan iri hati tidak pernah terpisah daripada sikap manusia. Mengapa kemampuan manusia disisihkan untuk memberi peluang kepada Nazry?

“Nazry! Bagaimana dengan sistem Amonit sekarang?” Sayup-sayup kedengaran suara parau hinggap ke telinga Nazry melalui interkom.

“Tiada apa-apa masalah. Kami akan terus menyelam ke Zon Hadal.”

Kembara ke dasar laut untuk melakukan uji selidik berkenaan Zon Hadopelagik; zon lautan terdalam dengan kedalaman melebihi 6,000 meter di bawah paras laut akan dimulakan. Fikri dan Ikwan telah dengan sukarela menyertai misi ke Zon Hadal dengan menggunakan kapal selam ciptaan terbaharu, Amonit yang boleh bergerak dengan kelajuan maksimum 50 knot. Kelajuan ini mengatasi kelajuan kapal selam Virginia dan Astute yang digunakan oleh tentera Amerika dan United Kingdom suatu ketika dahulu. Tindakan mereka memandu uji Amonit yang bersaiz sederhana untuk mencapai kedalaman 6,000 meter membawa risiko yang tinggi. Apa-apa sahaja boleh berlaku. Lagipun kapal selam yang dicipta sebelum ini hanya mampu menyelam paling maksimum 1000 meter sahaja.

Pada tahun 1960, Jacques Piccard dan Don Walsh menaiki Batiskaf Trieste menyelam ke Jurang Mariana sedalam kira-kira 11 kilometer. Beliau berjaya sampai ke dasar laut namun 20 minit kemudian terpaksa bergegas naik semula ke permukaan kerana kapal selam yang dinaiki pecah akibat tekanan air yang semakin tinggi. Oleh itu, ciptaan terbaharu kapal selam Amonit dihasilkan dengan penggunaan titanium selepas didapati mampu menambah daya kekerasan beratus kali ganda. Disebabkan hal demikian, Amonit dikatakan boleh bertahan sehingga 12 jam untuk menyelam ke dasar lautan. Amonit juga telah dilengkapi dengan fungsi kamkoder paling canggih dan alat kajian laut terkini yang tercipta khusus untuk kegunaan kajian aseanografi. Walaupun demikian, saintis-saintis Malaysia tidak pernah melakukan pandu uji terhadap Amonit untuk memastikan kapal selam tersebut tidak mempunyai apa-apa masalah hingga selamat untuk menyelam ke zon lautan terdalam. Ini hanya menambahkan lagi risiko terutama kepada Ikwan dan Fikri.

Fikri sangat teruja meneroka Zon Hadopelagik yang mempunyai potensi dijadikan muzium dasar laut sebagai tarikan pelancongan. Tetapi dia masih tidak dapat menerima apabila Nazry dijadikan sebagai ketua projek. Baginya, muzium dasar laut ini mungkin berbeza sedikit daripada yang diusahakan oleh Jaime Gonzalez Canto dan Jason deCaires Taylor yang membina muzium dasar laut Cancun di Mexico yang berteraskan kepada terumbu karang. Di Mexico, keindahan itu hanya dinikmati oleh pelancong yang mempunyai lesen skuba untuk melihatnya melalui aktiviti snorkeling sedangkan kali ini, mereka mahu pelancong menikmatinya melalui Kapal Selam Amonit yang selesa dan canggih. Amonit akan dibangunkan lagi untuk merealisasikan pelancongan laut dalam. Dengan pencemaran yang berlaku secara berleluasa di daratan termasuk kesan daripada peperangan kuasa-kuasa besar dunia pasca perang dunia kedua dan pasca perang dingin termasuk penggunaan senjata nuklear dan biologi secara berleluasa, negara yang ingin memajukan ekonomi melalui pelancongan perlu mencari alternatif baru dalam dunia moden kini. Negara Malaysia mahu terkedepan memajukan pelancongan dasar laut. Sebab itulah kerajaan Malaysia termasuk negara ASEAN dan Jepun bermati-matian menentang dakwaan Beijing bahawa keseluruhan Laut China Selatan adalah milik negara berkenaan sehingga turut mendapat perhatian daripada negara G7 agar pertelingkahan itu diselesaikan secara rundingan. Penemuan beberapa artifak yang berusia lebih 400 tahun termasuk muatan kargo daripada Dinasti Ming sebelum ini dan tujuh buah bangkai kapal lama termasuk dari Portugis oleh beberapa ahli arkeologi marin Malaysia menjadikannya kajian ini perlu terus dimajukan. Benar, di dasar laut juga tersimpan sejarah yang sesuai dijadikan tarikan pelancongan.

“1000 meter dari aras permukaan.” Tutur Fikri.

“Tiada sebarang tanda-tanda masalah buat masa sekarang. Bermula dari cerun benua, kita akan menyelam ke bawah lagi.” Nazry pula yang berkata.

“4000 meter.”

“5000 meter.”

Semakin lama masa berlalu, semakin dalam Nazry dan dua rakannya menyelam dengan Amonit. Nazry telah memasang lampu sorot pada Amonit untuk menyuluh perjalanan ke laut dalam menuju ke zon lautan terendah. Semua ini sebagai langkah berjaga-jaga jikalau terdapat makhluk laut dalam mendekati kapal selam ketika dalam gelap. Amonit semakin dipandu merendah. Kawasan sekeliling kapal selam juga kian diselubungi kegelapan.

“Lihat. Bukankah itu brine pool?” Ujar Fikri secara tiba-tiba, memecahkan kesunyian dalam perut Amonit.  Matanya bersinar luas dengan kekaguman dan jarinya ditudingkan ke arah apa yang kelihatan seperti sebuah kolam di dalam lautan.

Nazry mengalihkan pandangannya, “Ya, itulah salah satu keindahan laut dalam. Brine pool terbentuk disebabkan kandungan garam pada batuan tersejat lalu mengalir ke dalam kolam. Tahap kemasinan brine pool adalah lima kali ganda daripada air laut dan berketumpatan tinggi.” Ucap Nazry kepada Fikri dan Ikwan.

Fikri tercabar dengan pengetahuan Nazry. Perasaan iri hati masih menguasai diri.

“Tetapi mengapa pula terdapat buih-buih datang daripada brine pool menghala ke arah kita?” Ikwan bertanya dengan keningnya berkerut.

Nazry mencondongkan sedikit kepalanya ke sisi apabila mendengar kata-kata Ikwan, dirinya jelas sekali keliru. Manakala Fikri mengerutkan dahinya dan mengalihkan muka ke brine pool sekali lagi untuk melihat ‘buih-buih’ yang disebut oleh rakannya itu. Matanya terbuntang luas usai mengesahkan memang benar kata-kata Ikram apabila brine pool sedang mengeluarkan buih-buih yang menghala ke arah Amonit.

“Entah-entah … cepat berlindung! Buih metana sedang menghala ke atas permukaan!” Laung Nazry.

Namun sebaik sahaja dirinya sedar tentang sebatian kimia dalam gabungan gas dan air tersebut, buih metana telah pun membentuk gabungan hingga menghasilkan satu mampatan yang kuat dan menolak kapal selam Amonit untuk berlanggar dengan batu-batu karang di dalam lautan. Bunyi benda bergeser menyakitkan telinga.

Cip minda Nazry tidak mampu untuk memproses apa yang sedang berlaku. Semuanya berlaku dengan pantas. Dia telah jatuh dari kerusinya apabila Amonit mula berpusing mengikut arah pusingan jam di dalam permukaan air. Nazry dapat merasakan tubuhnya terpelanting ke dinding dalam perut Amonit hingga kepalanya terhantuk pada tetulang besi.

Entah dalam beberapa ketika, mata Nazry terpejam. Sistem data dan sistem operasi dalam tubuh Nazry tergendala dan tidak berfungsi dengan sempurna. Apabila semuanya pulih, Nazry dengan segera menolak tubuhnya dari lantai. Tangannya dengan serta merta menyentuh kepalanya. Di skrin pandangannya tertulis : Gangguan sistem.

Ikwan sedikit panik. Ruang dalam Amonit gelap. Hanya sebuah lampu picit digunakan untuk menjadi sumber cahaya.

“Apa yang telah terjadi? Bagaimana pula dengan Amonit?” Nazry mula melemparkan soalan demi soalan yang menampakkan kegelisahannya.

Fikri mencebik melihat masalah yang dialami oleh Nazry. Dia masih beranggapan bahawa Nazry tidak boleh mengetuai misi ke dunia Hadal.

Ikwan bergegas ke buritan Amonit untuk mengambil beg peralatannya di dalam almari. Tangannya ligat membuka beg yang berbentuk segi empat tepat itu. Dia mengeluarkan beberapa peralatan. Dia perlu menguji keupayaan cip minda Nazry agar diyakini berfungsi seperti biasa dalam konfigurasi sebagai robot industri untuk mengendalikan semula Amonit. Ikwan perlu membetulkan segala kerosakan elektrikal atau mekanikal. Nazry yang merupakan humanoid sememangnya dicipta untuk mengendalikan Amonit. Dia merupakan android, iaitu robot manusia lelaki yang fizikalnya sama seperti manusia biasa tetapi beroperasi mengikut pengaturcaraan dan program yang telah ditetapkan. Nazry sendiri adalah simbol kejayaan para saintis di Malaysia dalam membangunkan humanoid.

Nazry hanya berdiam diri untuk membiarkan Ikwan membetulkan segala kemungkinan kerosakan yang dialaminya. Nazry tidak lagi bertanyakan soalan. Dia hanya meminta bantuan Fikri untuk melihat sistem Amonit. Jikalau timbul apa-apa masalah kepada Amonit akibat kemalangan daripada buih metana itu tadi, mereka perlu cuba berhubung dengan kapal induk melalui interkom untuk menarik semula Amonit menggunakan kabel yang menghubungkan kapal selam dengan kapal induk di permukaan lautan. Mereka tidak mempunyai pilihan lain yang lebih konkrit.           “Nampaknya semua bahagian di dalam Amonit tidak dapat berfungsi termasuklah alat daya keapungan kapal selam. Namun, kita bernasib baik kerana oksigen kecemasan cukup untuk menampung penggunaan sekurang-kurangnya 3 jam lagi. Aku juga mendapati bahawa lampu sorot Amonit masih boleh berfungsi dengan baik.” Ujar Fikri setelah usai melakukan kerjanya. Dia tidak tahu bagaimana tangki ballast yang akan mengapungkan Amonit berteraskan prinsip

See author's posts


Kerajaan tidak terlibat selamatkan syarikat penerbangan

KUALA LUMPUR: Kerajaan tidak akan terlibat dalam pelan menyelamatkan syarikat penerbangan walaupun terjejas teruk oleh pandemik Covid-19 berikutan perniagaan mereka dijalankan secara komersial, kata Menteri Kewangan, Tengku Datuk Seri Zafrul Abdul Aziz.

“Kementerian Kewangan (MoF) tidak terlibat dalam mana-mana pelan menyelamat untuk membantu syarikat penerbangan tetapi kami akan membantu industri (penerbangan),” katanya selepas mengadakan lawatan kerja ke ibu pejabat Kumpulan Wang Simpanan Pekerja (KWSP) di sini, semalam.

Tengku Zafrul berkata, Lembaga Pengarah Khazanah Nasional Bhd tidak mendengar apa-apa berita mengenai suntikan modal sebanyak RM5 bilion kepada Malaysia Airlines Bhd (MAB).

Menurut laporan oleh Bloomberg, Khazanah sedang mempertimbangkan untuk menyuntik modal baharu bernilai sehingga RM5 bilion (AS$1.2 bilion) untuk membantu MAB mengurangkan impak daripada Covid-19.

“Ini kali pertama saya mendengar laporan itu (suntikan modal)…Saya tidak mengulas spekulasi dan secara jujur, saya tidak pernah mendengarnya daripada Lembaga Pengarah atau Pengarah Urusan Khazanah bahawa mereka akan menyuntik dana kepada Malaysia Airlines.

“Tetapi jika mereka berbuat demikian, ia terpulang kepada syarikat tersebut. Setahu saya, Kementerian Kewangan tidak memberi apa-apa peruntukan kepada Malaysia Airlines,” katanya.

Tengku Zafrul adalah salah seorang ahli Lembaga Pengarah dana kekayaan negara itu.

Industri penerbangan suram berikutan penutupan sempadan global untuk memerangi penularan Covid-19. Ini menjejaskan syarikat penerbangan dan mengurangkan operasi dilihat sebagai antara pilihan untuk kekal relevan dalam perniagaan.

Dilaporkan MAB telah meminta 13,000 pekerjanya untuk mengambil cuti tanpa gaji secara sukarela berikutan Covid-19, manakala AirAsia Bhd telah menamatkan perkhidmatan 111 kru kabin, 172 juruterbang dan 50 jurutera. – Bernama

See author's posts


Sarawak Energy bertemu pemimpin masyarakat

KUCHING: Sarawak Energy bertemu dengan pemimpin masyarakat yang mewakili 15 kampung Skim Penempatan Semula Bakun (BRS) baru-baru ini untuk mengemas kini pihak berkepentingan dan juga Pejabat Daerah Belaga mengenai lima tahun ‘Program Adopsi Rumah Panjang dan kerja-kerja Meratakan Tanah untuk BRS’ yang sedang berlangsung, yang diperkenalkan pada tahun 2019.

Lima belas kampung berpindah pada tahun 1998 untuk memberi jalan bagi pembangunan projek tenaga air terbesar di Asia Tenggara pada masa itu. PPT ditugaskan dan mula menjual kuasa kepada Sarawak Energy pada tahun 2011.

Sarawak Energy membeli Bakun Hydropower Plant dari Kementerian Kewangan Malaysia pada tahun 2017 dengan harga RM2.7 bilion untuk mensinergikan pengeluaran tenaga sebagai pemilik dan pengendali aset penjanaan tenaga utama Sarawak.

Sejak itu, pemaju tenaga telah memperkenalkan inisiatif pelaburan sosial baru dengan kerjasama komuniti BRS sebagai sebahagian daripada komitmennya terhadap tanggungjawab sosial korporat.

Pada sesi taklimat tersebut, Wakil Ketua Persatuan Anak Asli Tasik Balui Pemanca Umek Jeno serta pemimpin masyarakat dan ahli jawatankuasa pembangunan desa atau Jawatankuasa Kemajuan dan Keselamatan Kampung (JKKK) dari Uma Lesong, Uma Badeng, Uma Bawang dan Uma Kulit.

Turut hadir Pegawai Daerah Belaga Juan Ubit, Pegawai Tadbir Negeri Kecamatan Sungai Asap Kuba Lusat.

Sarawak Energy diwakili oleh Pengurus Besar Tanggungjawab Sosial Korporat & Kelestarian, Jiwari Abdullah bersama dengan Pengurus Perhubungan Komuniti Augustine Supen Taja, dan Pengurus Stesen untuk Bakun HEP, Jonny Wong Kwei Ji.Terletak kira-kira dua jam perjalanan dari Bintulu, kawasan penempatan semula hari ini adalah tempat tinggal komuniti yang berkembang lebih dari 15,000 penduduk dengan sekolah rendah dan menengah tempatan, klinik, kemudahan sukan dan rekreasi serta kedai dan pasar hasil segar.

Selama lima tahun program ini, 15 rumah panjang diguna pakai secara bergilir-gilir untuk melancarkan usaha meningkatkan sokongan kepada rumah panjang individu.

Setiap rumah panjang memutuskan untuk memberi tumpuan kepada peningkatan persekitaran rumah panjang termasuk memperindah secara gotong-royong serta memperbaiki kemudahan dan prasarana asas, menyokong aktiviti budaya untuk pemeliharaan warisan serta program pembangunan masyarakat dan aktiviti keusahawanan.

Kumpulan pertama yang melibatkan tiga rumah panjang pada tahun 2019 adalah Uma Ukit (650 penduduk, 79 isi rumah), Uma Lahanan (800 penduduk, 101 isi rumah) dan Uma Penan Talun (300 penduduk, 94 isi rumah).

Pada tahun 2020, hampir 4,000 penduduk dari Uma Lesong, Uma Badeng dan Uma Bawang dijangka mendapat manfaat daripada beberapa projek di bawah program ini termasuk menaik taraf dewan serbaguna, pejabat JKKK, tempat letak kereta, astaka sukan, laluan, dan juga pembinaan pejabat keselamatan baru.

Pemanca Umek Jeno memuji usaha Sarawak Energy dalam bekerja dengan masyarakat BRS dalam program pelaburan sosial.

“Kerja-kerja meratakan tanah diperlukan kerana kita adalah masyarakat yang sedang berkembang, dan kita perlu memperluas rumah panjang kita untuk memenuhi keluarga baru, memberi ruang kepada generasi baru keluarga Bakun yang baru menetap untuk membina rumah mereka.

Kami berharap dapat bekerjasama dengan Sarawak Energy dalam kolaborasi yang akan meningkatkan ekonomi tempatan dan kemampuan kami untuk mengambil bahagian dalam peluang perniagaan melalui bengkel keusahawanan di masa depan, ” tambahnya.

Menggambarkan sesi pertemuan kemajuan sebagai pertunangan dan dialog yang bermanfaat, Jiwari mengatakan, “Pertemuan hari ini diadakan untuk memberi jalan untuk maklum balas, pertukaran idea dan berkongsi kemas kini tepat pada masanya mengenai program-program yang sedang berlangsung di Bakun serta untuk memetakan kemajuan kita dalam membina perkongsian yang berjaya dan bermanfaat.”

Semua projek yang dicadangkan di bawah Program Adopsi Rumah Panjang untuk 2020 berjalan mengikut jadual dan dijangka siap pada Oktober 2020. Pada tahun 2019, kerja-kerja meratakan tanah telah disiapkan untuk Uma Ukit dan Tanah Perkuburan Pusat 2 Sg Koyan, yang diperluas ke Uma Bawang , Uma Badeng dan Uma Kulit pada tahun 2020.

“Kami bekerjasama dengan masyarakat untuk mengenal pasti projek-projek keutamaan. Projek yang dicadangkan itu dilaksanakan oleh JKKK sendiri berdasarkan gotong-royong atau diberikan kepada kontraktor tempatan, ”tambah Jiwari.

Selepas perjumpaan kemajuan, lawatan ke Uma Bawang, Uma Lesong, dan Uma Badeng dilakukan untuk memeriksa projek yang sedang berjalan untuk tahun 2020 serta projek yang telah siap di bawah unggulan Program Penerapan Rumah Panjang pada tahun 2019 untuk Uma Ukit, Uma Lahanan dan Uma Penan Talun.

Lawatan tapak juga dilakukan ke Uma Ukit, Uma Kulit, Uma Badeng dan Uma Bawang untuk memeriksa kerja meratakan tanah yang telah siap untuk tahun 2019 dan kerja yang sedang berjalan untuk 2020.

Oleh Diyana Samsuddin

See author's posts


10 penduduk ingkar arahan kuarantin

NIAH: Seramai 10 penduduk Rumah Danggang Sungai Saeh, Kelatop ingkar arahan dan enggan memberi kerjasama untuk dikuarantin selepas salah seorang penduduk rumah itu didapati positif Covid-19 di sini, pada Ahad lalu.

Dalam usaha Kementerian Kesihatan Malaysia (KKM) untuk membantu penduduk untuk dipindahkan ke pusat kuarantin, hanya 14 penduduk rumah tersebut bersedia untuk menjalani kuarantin di salah sebuah hotel di sini.

10 penduduk ingkar itu memberitahu mereka enggan menjalani kuarantin berikutan tiada orang yang menjaga ternakan dan biji sawit mereka.

Keadaan tersebut juga mengakibatkan pertelingkahan Pegawai Daerah Subis, Jamalie Busri dan Pegawai KKM dengan penduduk yang enggan mengikut arahan walaupun dinasihatkan secara baik.

Terdahulu, penduduk di Rumah Danggang telah diarahkan Perintah Sekatan Pergerakan bermula 8 hingga 22 Mac ini kerana mempunyai kontak rapat kepada pesakit Covid-19.

Agensi kerajaan lain yang turut serta ialah Pejabat Kesihatan Bahagian Miri, Ibu Pejabat Polis Bahagian Miri, Polis Gerakan Am (PGA) Batalion Ke 12 Miri, Jabatan Bomba dan Penyelamat Malaysia (JBPM) dan Jabatan Sukarelawan Malaysia (RELA).

Dalam pada itu, Ahli Dewan Undangan Negeri (ADUN) Bekenu, Datuk Rosey Yunus telah menyalurkan bantuan bekalan makanan kepada penduduk rumah panjang tersebut.

Rumah Tr. Danggang adalah merupakan rumah panjang yang kedua dikenakan Perintah Sekatan Pergerakan selepas Rumah Tr. Bulin yang pertama di Zon Saeh, Daerah Subis.

Oleh ADUM LIU

See author's posts


Taman perumahan perlu tubuhkan SRS

SIMANGGANG: Para penghuni sesebuah taman perumahan dinasihat agar tidak terlalu bergantung kepada pihak Pasukan Polis Diraja Malaysia (PDRM) untuk menjaga keselamatan rumah dan harta benda mereka.

Ini kerana PDRM tidak dapat menjaga semua kawasan dalam satu masa dengan para penghuninya perlu mengambil inisiatif untuk menyelesaikan masalah tersebut iaitu menubuhkan Skim Rondaan Sukarela (SRS).

“Penghuni sesebuah taman perlu bertindak menubuhkan Kawasan Rukun Tetangga (KRT) dan seterusnya memohon menubuhkan SRS daripada pihak jabatan kerajaan yang berkaitan.

“Setelah diluluskan, SRS itu perlu merekrut anggota dengan aktiviti rondaan boleh dilakukan dalam penempatan masing-masing apabila mereka sudah bersedia,” kata Ketua Peronda SRS Zon 1 Kampung Muhibbah, Ramli Abu Sera.

Beliau memberitahu kehadiran SRS dalam sesebuah penempatan akan menggugat niat kumpulan atau individu tertentu untuk melakukan aktiviti jenayah terhadap kediaman serta harta benda mereka.

“Dengan adanya SRS maka kita secara tidak langsung akan dapat membantu polis membenteras kegiatan jenayah pecah rumah dan kecurian harta benda di dalam penempatan masing-masing.

“Bagaimanapun pastikan SRS ‘tidak tidur’ jika sudah ditubuhkan. Para penghuni perlu aktif menggerakkan SRS masing-masing untuk memberi isyarat kepada penjenayah agar tidak melakukan kegiatan di penempatan mereka,” katanya.

Terdahulu Ramli bersama enam anggotanya telah bertindak melaksanakan Program Lan Kita Meronda di sekitar penempatan Zon 1 Kampung Muhibbah dekat sini malam kelmarin.

Turut menyertai rondaan berkenaan adalah Pegawai Perpaduan Bahagian Sri Aman, Ahmad Noorkamal Abdul Malek dan Penolong Pegawainya, Suzie Masin.

See author's posts


Israel, UAE sepakat pulihkan hubungan

WASHINGTON: Israel dan Emiriah Arab Bersatu (UAE) bersetuju untuk memulihkan hubungan diplomatik, memetik kenyataan bersama Amerika Syarikat (AS), Israel, dan UAE pada Khamis, lapor agensi berita Xinhua.

Presiden Donald Trump yang menyampaikan kenyataan bersama itu di Twitter, mengatakan “diplomatik bersejarah ini akan mengukuhkan lagi keamanan di rantau Timur Tengah dan menjadi bukti kepada diplomasi serta visi berani ketiga-tiga pemimpin.”

Menurut kenyataan itu lagi “Israel akan menangguhkan pengumuman kedaulatan yang digariskan dalam Visi Presiden untuk Perdamaian dan menumpukan usahanya kepada meluaskan hubungan dengan negara lain di dunia Arab”

Delegasi Israel dan UAE akan bertemu dalam beberapa minggu lagi untuk menandatangani perjanjian dua hala dalam pelbagai bidang, kata kenyataan itu.

Trump kemudian memberitahu wartawan di Rumah Putih, Israel dan UAE akan mengadakan majlis “rasmi” mengenai perjanjian dalam beberapa minggu lagi.

Pengumuman itu menjadikan UAE negara Teluk Arab pertama serta yang ketiga, selepas Mesir dan Jordan, menjalin hubungan diplomatik dengan Israel.

Duta Besar UAE ke AS Yousef Al Otaiba, menyifatkan pengumuman itu “segera menghentikan pemilikan paksa dan potensi meningkatnya keganasan. Ia mengekalkan daya maju penyelesaian dua negara seperti yang disokong Liga Arab dan masyarakat antarabangsa.”

Pelan damai Timur Tengah kontroversi yang dilancarkan pentadbiran Trump pada Januari membenarkan pemilikan paksa oleh Israel di kawasan Tebing Barat, menimbulkan bantahan kuat di seluruh dunia.- Bernama

See author's posts


Elak kawasan protes

KUALA LUMPUR: Warga Malaysia di Washington DC dan kawasan sekitarnya diingatkan sentiasa berwaspada, menghindari kawasan protes, dan mematuhi garis panduan serta arahan keselamatan oleh pihak berkuasa tempatan berikutan kebimbangan keselamatan di ibu negara Amerika Syarikat (AS) itu.

Kedutaan Malaysia di AS berkata perlu untuk memastikan keselamatan dan kesejahteraan rakyat Malaysia, selaras dengan garis panduan dikeluarkan pihak berkuasa di Washington DC.

“Setakat ini, Kedutaan Malaysia belum menerima laporan dari warga Malaysia mengenai masalah (keselamatan).

“Namun demikian, Kedutaan di Washington DC, serta pejabat Ketua Konsulat di New York dan Los Angeles akan terus memantau perkembangan dan menasihati rakyat Malaysia, termasuk pelajar, dari semasa ke semasa,” kata kedutaan itu kepada Bernama melalui aplikasi WhatsApp.

Kedutaan mengatakan ini sebagai tindak balas terhadap laporan media mengenai tunjuk perasaan yang dirancang di semua 50 ibu negeri AS menjelang pelantikan rasmi Joe Biden sebagai Presiden pada 20 Januari.

Kedutaan, bagaimanapun, berkata Biro Penyiasatan Persekutuan (FBI) menyatakan kebanyakan berita berkenaan hanyalah spekulasi, dan pihak berkuasa AS telah meningkatkan langkah keselamatan demi keselamatan orang ramai.

“Secara keseluruhan, keadaan keselamatan di Washington DC dan Amerika Syarikat pada umumnya terkawal.

“Darurat telah dipersetujui Presiden Amerika Syarikat (Donald Trump) dengan perintah Datuk Bandar Washington DC, untuk meminta bantuan kewangan daripada kerajaan persekutuan.

“Dengan sokongan agensi persekutuan, Washington DC akan dapat membuat persiapan lebih baik untuk perasmian bakal Presiden Joseph Biden pada 20 Januari 2021,” tambah kenyataan itu.

Tindakan sekumpulan penyokong Trump yang menyerbu banguna Capitol pada 6 Januari mendapat liputan meluas. Kumpulan itu dilaporkan bertempur dengan polis dan merosakkan harta benda. Ia berlaku setelah Trump mendesak penyokongnya membantah memprotes pengesahan keputusan pilhan raya oleh Kongres. Trump mendakwa  berlaku penipuan dalam pilihan raya.

Menurut kedutaan, sehingga kini, pihaknya belum menerima laporan mengenai pelajar Malaysia yang mengalami kesukaran mendapatkan makanan atau keperluan asas.

Jabatan Hal Ehwal Pelajar di Kedutaan juga berhubung dengan para pelajar dan akan menghubungi mereka untuk membantu sekiranya diperlukan, tambah kenyataan itu.

Mereka yang memerlukan bantuan konsular dari Kedutaan atau pejabat Ketua Konsulat boleh menghubungi melalui e-mel: mwwashington@kln.gov.my / consularwdc@kln.gov.my atau menghubungi talian: + 1- 202-572-9700.

Maklumat Konsulat Malaysia di AS adalah seperti berikut:

Konsulat Jeneral Malaysia di Los Angeles Telefon: +1.213.892.1238, E-mel: mwlosangeles@kln.gov.my; dan Konsulat Jeneral Malaysia di New York Telefon: +1 (212) 490 2723, E-mel: mwnewyork@kln.gov.my.

Di Washington, Dewan Amerika Syarikat (AS) semalam mengundi untuk mendakwa Presiden Donald Trump atas perbuatan ‘menghasut untuk melakukan pemberontakan’ menjadikan beliau presiden pertama didakwa sebanyak dua kali, lapor Agensi Berita Xinhua.

Walaupun jumlah Demokrat yang menyokong usul pendakwaan sudah mencukupi ia ditambah lagi dengan 10 Republikan yang turut memberikan undi bersetuju.

Keadaan itu berbeza ketika kali terakhir Dewan mengundi usul untuk mendakwa Trump pada Disember 2019, menyaksikan tiada perwakilan Republik menyokong. Jumlah undi yang dikemukakan ahli dewan pada Rabu ialah 232 menyokong dan 197 menentang.

“Resolusi (pemecatan) diterima. Tanpa bantahan, usul dipertimbangkan semula,” kata Speaker Nancy Pelosi.

Memulakan perbahasan mengenai perkara pendakwaan, Pelosi memetik rusuhan Capitol oleh penyokong Trump minggu lalu dan presiden “menghasut pemberontakan ini, pemberontakan terhadap negara kita.” “Dia harus berundur. Dia boleh membawa bahaya kepada negara yang kita semua cintai,” tambahnya.

Menurut beberapa ahli Republikan yang menyokong Trump, tindakan Demokrat itu akan menyumbang kepada memecah belahkan lagi negara.

“Pendapat saya mereka terlalu cepat untuk menghakimi dan tidak mematuhi proses yang sepatutnya. Tiada perbicaraan, tiada saksi, tiada proses atau ruang diberikan kepada presiden,” kata anggota Jawatankuasa Peraturan Dewan, Tom Cole semasa perbahasan.

Pemimpin Minoriti Dewan Kevin McCarthy mengakui Trump “bertanggungjawab atas kejadian di Capitol itu, tetapi kurang sesuai untuk mengambil tindakan dalam masa terlalu singkat.”

Beliau berkata semua perlu bersatu padu dan sepatutnya “kita harus merebut peluang ini untuk memperbaiki keadaan dan mengelak ia menjadi lebih parah.”-Bernama

See author's posts


Kelainan sentimen PRN dan PRU

MENJELANG enam Pilihan Raya Negeri (PRN) yang dijangka diadakan selewat-lewatnya Ogos nanti, terdapat kecenderungan pembangkang iaitu Perikatan Nasional (PN) menggunakan PRN ini untuk menunjukkan  bahawa PN sebenarnya masih kuat dan mampu membawa gelombang hijau mereka bukan sahaja mampu mengekalkan Kelantan, Kedah dan Terengganu, akan tetapi mempunyai cita-cita untuk menawan Selangor, Pulau Pinang dan Negeri Sembilan.

Sudah tentu impian ini sukar dilaksanakan dalam konteks pasca Pilihan Raya Umum ke-15 (PRU-15). Pertama, gelombang PN tidak lagi sekuat seperti PRU-15 dahulu kerana PN bukanlah kerajaan pemerintah di Putrajaya.

Sebelum PRU-15, Parti Pribumi Bersatu Malaysia (Bersatu) dan Parti Islam Se-Malaysia (PAS) menjadi anggota Kerajaan Persekutuan di bawah kepemimpinan Tan Sri Muhiyiddin Yassin dan Datuk Seri Ismail Sabri Yaakob.

Kedua-dua pemimpin ini diketahui umum sebagai pro Bersatu dan PAS.

Kelompok ini juga meminggirkan kelompok hieraki yang terdapat dalam parti khususnya kelompok Presiden dan Timbalan Presiden yang dilihat terpinggir dalam era Muhiyiddin dan Ismail Sabri.

Malah dalam beberapa perkara, beberapa perkara berlaku tanpa pengetahuan kepemimpinan tertinggi Pertubuhan Kebangsaan Melayu Bersatu (UMNO) seperti perjanjian sulit yang mahu meletakkan Muhiyiddin sebagai calon Perdana Menteri selepas PRU-15, melengah-lengahkan PRU-15 yang sepatutnya diadakan selepas kemenangan PRN Johor.

Begitu juga usaha untuk membuat pemilihan dalam UMNO sebelum PRU-15, namun berjaya ditangani oleh kepemimpinan tertinggi UMNO.

Sentimen selepas PRU

Selepas PRU-15, terutama selepas pembentukan Kerajaan Perpaduan di bawah kepemimpinan Datuk Anwar Ibrahim dan Datuk Seri Ahmad Zahid Hamid, landskap politik nasional berubah.

Tidak ada lagi istilah kelompok yang menentang kepemimpinan tertinggi parti termasuk watak politik Azmin Ali, Zuraida Kamaruddin, Annuar Musa, Khairy Jamaluddin berada dalam barisan Kabinet mahu pun dalam parti.

Dalam pemilihan parti UMNO misalnya, Zahid Hamidi berjaya menguasai parti dan melakukan pembersihan dalaman parti dan hanya tinggal segelintir sahaja saki baki yang dilihat kurang mesra dengan kepemimpinan tertinggi parti.

Di peringkat Persekutuan pula, apabila Bersatu dan PAS tidak bersama Kerajaan Perpaduan, maka mereka tidak mempunyai jentera yang kukuh untuk berdepan PRN.

Lebih-lebih lagi selepas dana parti sudah dibeku dan dirampas oleh Suruhanjaya Pencegahan Rasuah Malaysia (SPRM). Maka, PN kehilangan sumber punca kewangan yang besar.

Pada PRU-15, PRN menggunakan banyak banyak wang sehingga Rafizi Ramli pernah mendakwa PN menggunakan figura TikTok sebagai modal kempen politik dan kos bagi seorang pempengaruh TikTok boleh mencecah antara RM20,000 hingga RM50,000.

Ketika PRU-15, sumber dana PN dilihat mewah dan sebab itu mampu menggerakkan kempen di seluruh negara termasuk papan iklan, bendera besar dan kempen di media sosial.

Sekarang kemampuan tersebut sudah terjejas akibat dana dirampas oleh SPRM bagi tujuan siasatan kes. Tambahan pula, imej bersih dan stabil PN terjejas teruk apabila kepemimpinan tertinggi sedang dalam kes mahkamah, kes rasuah, salah guna kuasa dan sebagainya. Maknanya, penggunaan imej bersih tidak lagi relevan.

Begitu juga penggunaan aspek etnik dan agama yang banyak diekspolitasi oleh PN pada PRU-15 lalu, kini diberikan perhatian oleh pihak kerajaan kerana dilihat cuba menimbulkan ketakutan, ancaman dan fitnah seperti tuduhan kristianisasi oleh PH jika menang PRU dan tuduhan Anwar sebagai ahli politik liberal dan pro Lesbian Gay, Biseksual dan Transgender (LGBT).

Kesemua taktik ini juga kini kurang menjadi kerana terdapat pengundi sudah sedar akan manipulasi oleh kempen PN.

Kekuatan Kerajaan Perpaduan

Kerajaan Perpaduan pimpinan Anwar merujuk kepada satu kerajaan yang dipimpin oleh Anwar Ibrahim sebagai Perdana Menteri atau pemimpin utama.

Dalam konteks ini, Anwar telah mendapat sokongan dan undi percaya secara majoriti di dalam Parlimen untuk membentuk kerajaan dan mengambil alih kepemimpinan negara.

Pengalaman dan kepemimpinan Anwar sukar untuk dipertikaikan kerana beliau merupakan seorang pemimpin veteran dalam politik Malaysia, dengan pengalaman yang luas dalam kerajaan dan politik.

Beliau telah memegang pelbagai jawatan penting dalam kerajaan, termasuk sebagai Menteri Kewangan dan Timbalan Perdana Menteri.

Keupayaan beliau untuk memimpin negara dengan kepemimpinan dan kebijaksanaan yang dimiliki dapat menjadi kekuatan penting bagi Kerajaan Perpaduan pimpinan Anwar.

Sokongan rakyat dan kepercayaan politik kalangan rakyat Malaysia membolehkan Anwar dilantik sebagai Perdana Menteri oleh Yang  di-Pertuan Agong.

Beliau telah memainkan peranan utama dalam pergerakan reformasi politik dan telah mengembangkan wibawa dan reputasi sebagai seorang pemimpin yang berprinsip.

Apabila beliau memimpin sebuah kerajaan, sokongan rakyat yang besar dapat memberikan kekuatan politik yang signifikan dan legitimasi kepada kerajaan tersebut.

Sumber kekuatan

Gabungan kuasa politik berjaya menghimpunkan kekuatan dan sumber kekuasaan politik Anwar.

Kerajaan Perpaduan pimpinan Anwar terdiri daripada gabungan parti politik yang melintasi spektrum politik Malaysia termasuk sumber kuasa politik Sabah dan Sarawak seperti Gabungan Parti Sarawak (GPS), Gabungan Rakyat Sabah (GRS) dan Parti Warisan.

Gabungan kuasa politik yang melibatkan parti-parti yang berbeza dapat memberikan kerajaan kepelbagaian pandangan dan idea, serta menarik sokongan daripada pelbagai segmen masyarakat.

Situasi ini dapat menghasilkan kestabilan politik yang lebih tinggi dan kemampuan untuk memenuhi keperluan dan harapan pelbagai lapisan masyarakat.

Sepanjang tujuh bulan pemerintahan Kerajaan Perpaduan, aspek rangsangan ekonomi dan pembangunan, telah dikemukakan bagi pelan ekonomi dan pembangunan yang progresif dan berfokus pada pembangunan ekonomi yang mampan dan inklusif.

Konsep Malaysia Madani dijadikan asas bagi menekankan pentingnya meningkatkan kesejahteraan rakyat, mengurangkan jurang ekonomi dan melaksanakan dasar-dasar yang menggalakkan pertumbuhan ekonomi lestari.

Namun ini memerlukan tempoh masa bagi pelaksanaan pelan ini dengan berkesan, agar dapat menjadi kekuatan penting dalam memperkuat ekonomi negara.

Cabaran  masa kini ialah pembangkang menggunakan pelbagai cara untuk menafikan usaha dilakukan oleh kerajaan.

Segala usaha ekonomi selalu diberikan imej negatif sedangkan Perdana Menteri cuba menstrukturkan semula ekonomi negara dengan memastikan golongan bersasar mendapatkan pembelaaan sewajarnya seperti memperkenalkan kadar tarif elektrik baharu bagi memastikan golongan berpendapatan tinggi tidak mendapat subsidi yang sama seperti golongan bersasar.

Begitu juga perjanjian dicapai bersama Indonesia apabila lawatan Presiden Joko Widodo yang cuba dieksploitasi oleh pembangkang yang menuduh melibatkan isu Ambalat dan Pulau Sebatik serta wilayah sempadan Johor luar iaitu tiga batu nautika dari sempadan Johor.

Di sinilah dapat dilihat betapa usaha kerajaan yang banyak membawa perubahan positif namun diberikan sisi negatif, malah dimanipulasikan untuk dijadikan modal politik  PRN yang akan berlangsung Ogos nanti.

Sesungguhnya tindakan melakukan fitnah walaupun memohon maaf selepas  itu, bukanlah langkah bijaksana kerana boleh menjejaskan ketidakstabilan politik negara dan boleh menyebabkan pelabur lari.

See author's posts


Batang Sadong berpotensi sebagai ekopelancongan

SIMUNJAN: Lebih banyak tempat pelancongan dapat dibangunkan di kawasan Parlimen Batang Sadong, kata Ahli Parlimennya, Dato’ Sri Nancy Shukri.

Beliau berkata kawasan tersebut boleh dibangunkan dengan menggunakan peruntukan daripada kerajaan dan apabila dibangunkan kelak ia akan memberi manfaat kepada masyarakat setempat.

“Walaupun ia adalah tanah persendirian, kita akan bantu untuk memajukannya jika penduduk memohon untuk membangunkannya menjadi kawasan pelancongan.

“Di kawasan itu kelak mungkin boleh dibangunkan menjadi tempat untuk beriadah dan berkelah berbayar dan penduduknya boleh melakukan aktiviti perniagaan dengan menjual buah-buahan tempatan.

“Ini adalah bertujuan menggalakkan masyarakat kampung menjana pendapatan dan memberi nilai kewangan kepada produk kraftangan hasil penduduk sendiri,” ujar Nancy yang juga Menteri Pelancongan, Seni dan Budaya semasa melawat kawasan di Sg. Rian, Kampung Kepayang, di sini semalam.

Katanya, bagi mencapai hasrat itu, wakil rakyat sendiri termasuk orang kampung perlulah bersatu.

“Kita perlu ada penyatuan dalam memajukan kawasan di bawah kawasan Parlimen Batang Sadong dan Dewan Undangan Negeri (DUN) Gedong.

“Oleh itu, saya meminta Jawatankuasa Pembangunan Perkelahan Sg. Rian, Kepayang, Simunjan yang disertai empat Tuai Rumah, mengemukakan keperluan pembangunan pelancongan seni dan budaya bagi membantu merancakkan sektor ekopelancongan.

“Begitu juga dengan hasil tangan kraf yang unik dengan ciri-ciri seni budaya masyarakat Iban oleh Persekutuan Perkumpulan Wanita Sarawak (PPWS) yang boleh diangkat sebagai produk pelancongan,” kata Nancy.

Oleh Alexandra Lorna

See author's posts


Pasaran getah akan diniagakan pada paras semasa

KUALA LUMPUR: Pasaran getah Malaysia diunjur kekal pada paras semasa dalam waktu terdekat ini kerana kekurangan bahan mentah di negara pengeluar getah utama.

Bagaimanapun, Lembaga Getah Malaysia berkata, harga getah mungkin menghadapi beberapa pembetulan teknikal kerana ketidaktentuan di pasaran hadapan getah serantau, harga minyak mentah dan ketidaktentuan mata wang.

“Pengendali pasaran akan memantau data ekonomi China yang akan datang termasuk Indeks Pengurus Pembelian (PMI) Pembuatan yang akan dikeluarkan minggu depan (ini) serta perkembangan terbaharu kes Covid-19,” katanya.

Sementara itu, Presiden Persatuan Pengeluar Sarung Tangan Getah Malaysia (Margma), Denis Low berkata, pasaran getah akan meneruskan momentumnya dalam persekitaran peningkatan kes Covid-19 baru-baru ini.

“Ekonomi dunia tidak mampu bertahan dengan sebarang sekatan perjalanan kerana ia akan memufliskan banyak syarikat dan individu.

“Oleh itu, tidak dapat dielakkan sektor ekonomi mesti dibenarkan berjalan dengan logistik yang dilaksanakan untuk bergerak seiring,” katanya kepada Bernama.

Untuk minggu baru berakhir, pasaran getah tempatan kebanyakannya dipengaruhi oleh pasaran hadapan getah serantau dan keuntungan di pasaran ekuiti global.

Berdasarkan mingguan, harga fizikal rujukan Lembaga Getah Malaysia (MRB) untuk gred SMR 20 meningkat sembilan sen kepada 674 sen sekilogram sementara lateks pukal menyusut 12 sen kepada 606.5 sen sekilogram.

Pada 5.00 petang urus niaga Jumaat, harga penutup MRB untuk SMR 20 adalah 667.5 sen sekilogram sementara lateks pukal pada 606.5 sen sekilogram.- Bernama

See author's posts


70,000 warga Afghanistan berlumba larikan diri

AFGHANISTAN: Warga Afghanistan pada Rabu menghadapi perlumbaan yang semakin putus asa untuk melepaskan diri di bawah pemerintahan Taliban setelah Presiden Joe Biden mengesahkan bahawa pemindahan yang dipimpin AS akan berakhir minggu depan.

Lebih daripada 70,000 orang telah dievakuasi, tetapi orang banyak tetap berada di luar lapangan terbang Kabul dengan harapan untuk melarikan diri dari ancaman pembalasan dan penindasan di Afghanistan yang diperintah Taliban.

Biden mengatakan pada Selasa bahawa Amerika Syarikat akan mematuhi tarikh akhir 31 Ogos untuk menarik tenteranya sepenuhnya walaupun ada amaran dari sekutu Eropah bahawa tidak semua orang Afghanistan yang rentan dapat pergi pada waktu itu.

“Semakin cepat kita selesai, semakin baik … setiap hari operasi membawa risiko tambahan kepada pasukan kita,” kata Biden pada Selasa.

“Kami kini berada pada tahap yang tepat untuk menyelesaikannya pada 31 Ogos.”

Banyak orang Afghanistan takut akan pengulangan rejim Taliban lima tahun yang kejam yang digulingkan pada tahun 2001 dan pembalasan ganas kerana bekerja dengan tentera asing, misi Barat dan pemerintah yang disokong AS sebelumnya.

Washington dan sekutunya telah mengangkut ribuan Afghanistan seperti itu setiap hari untuk menaiki pengangkutan tentera, tetapi ia menjadi tugas yang semakin sukar dan terdesak.

Lapangan terbang ibu kota Afghanistan telah dilanda kekacauan ketika pasukan pimpinan AS berusaha untuk menjaga perimeter yang aman untuk penerbangan evakuasi, dikelilingi oleh orang-orang Afghanistan yang terdesak.

Ada yang mempunyai pasport, visa atau kelayakan asing untuk melakukan perjalanan, tetapi kebanyakan tidak. Sekurang-kurangnya lapan orang telah mati dalam kekacauan.

“Adakah seseorang … SIAPA Seseorang … ada kontak di dalam lapangan terbang,” kata seorang warga Amerika di kumpulan WhatsApp yang ditubuhkan untuk berkongsi maklumat tentang bagaimana orang dapat mengakses lapangan terbang.

“Lelaki saya bekerja untuk kami 2010-15 dan perlu keluar bersama lima keluarganya. Ini benar-benar buruk.”

Taliban juga telah dituduh menyekat atau memperlahankan akses kerana banyak yang berusaha sampai ke lapangan terbang, walaupun mereka menolak tuduhan itu lagi pada Selasa.

Biden mengatakan bahawa Taliban mengambil langkah untuk membantu, tetapi ada juga “risiko akut dan semakin meningkat” serangan oleh kumpulan wilayah kumpulan jihad Negara Islam.

Pengarah CIA, William Burns terbang ke Kabul untuk pertemuan rahsia dengan pemimpin tertinggi Taliban Abdul Ghani Baradar, media AS melaporkan pada hari Selasa, pertemuan peringkat tertinggi setakat ini antara pemerintah AS dan pemerintah baharu Afghanistan.

The New York Times mengatakan ketua mata-mata itu tidak berada di sana untuk merundingkan perpanjangan batas waktu penarikan, tetapi untuk perbincangan umum mengenai “operasi evakuasi dan ancaman pengganas”. – AFP

See author's posts


Sarawak alukan penubuhan Suruhanjaya Kanak-Kanak

KUCHING: Suruhanjaya Kanak-Kanak yang bakal ditubuhkan tetap disokong kerana fungsinya menjurus kepada menjaga hak kanak-kanak.

Menteri Pembangunan Wanita, Kanak-Kanak dan Kesejahteraan Komuniti, Dato Sri Fatimah Abdullah berkata suruhanjaya itu berupaya menjaga hak kanak-kanak dari segi pendidikan, kesihatan, kebajikan terutamanya dari segi perlindungan kanak-kanak.

“Di bawah kementerian kami, inilah sebenarnya aspirasi kami.

“Sekiranya kami diminta untuk bersama-sama dalam penubuhannya, kami sangat berbesar hati untuk menerima jemputan itu sebab kami merasakan kami mempunyai input yang relevan dari konteks Sarawak,” katanya.

Beliau berkata demikian ketika menghadiri Program Tanggungjawab Sosial Korporat (CSR) sambutan Tahun Baharu Cina di Pusat Sokongan Sosial Komuniti Kuching (CSSC) di sini, hari ini.

Fatimah berkata, buat masa sekarang Sarawak tidak mempunyai sebarang formula yang tertentu mengenai Suruhanjaya Kanak-Kanak itu.

“Kita lihat dan dengar dulu dari segi perbincangan, jika kita diperlukan maka kita akan beri pandangan kita,” katanya.

Suruhanjaya Kanak-Kanak yang bakal ditubuhkan adalah suatu badan bebas yang dapat memantau dan memelihara hak kanak-kanak di negara ini.

Ia akan berusaha menangani kes melibatkan penderaan dan masalah sosial berkait kanak-kanak.

Dalam pada itu, pengumuman Pesuruhjaya Kanak-kanak akan dilakukan selepas mendapatkan perkenan Yang di-Pertuan Agong sejajar dengan seksyen 5 (2) Akta Suruhanjaya Hak Asasi Manusia Malaysia 1999.

Bagi program kali ini, program ini menyantuni kumpulan rentan terpilih dari kalangan Rumah Pangsa KMC, miskin bandar dan Rumah Sri Kenangan.

Oleh NICKELYSON LAKUN

Keterangan gambar

PRIHATIN…. Dato Sri Fatimah Abdullah dan  tetamu kehormat yang lain hadir di Pusat Sokongan Sosial Komuniti Kuching (CSSC) dan menyantuni masyarakat yang menyambut Tahun Baru Cina.

See author's posts


Guna bayaran secara digital ketika Covid-19

NUR AIN OTSMAN

KUCHING: Seiring dengan era digital Revolusi Industri 4.0  (R.I) dan aktiviti digital yang digalakkan
oleh Ketua Menteri Sarawak Datuk Patinggi Abang Johari Tun Openg adalah lebih
baik jika rakyat negeri ini mempraktikan pembayaran di pasar raya secara digital.

Menurut Dayang Fatin Nurhazziqah
Awang Madzelan, pembayaran barang akan menjadi lebih mudah sekiranya ia
melibatkan kad debit, kad kredit atau e-Tunai berdasarkan bank pembekal
masing-masing.

“Jika ia dilakukan, maka dua matlamat akan tercapai iaitu mengelakkan
penularan wabak virus Covid-19  melalui
sentuhan dalam jarak dekat dan

Sarawak sebagai peneraju aktiviti Revolusi Industri 4.0 dengan mengamalkan
transaksi digital dalam situasi harian,” katanya.

Sementara itu, Mohd Adiman Othman beranggapan bahawa, orang ramai harus
mengikut Perintah Kawalan Pergerakan (PKPp yang telah ditetapkan oleh kerajaan
utk membendung gejala jangkitan daripada terus merebak.

“Seperti yang sedia maklum,pekerja yang berkerja di sektor kerajaan
menerima gaji pada 25 Mac (semalam).

“Nasihat saya, berbelanjalah secara berhemah dan tidak perlu membuat
pembelian panik dan langkah berjimat cermat harus diterapkan di masa-masa sukar
seperti yang kita lalui sekarang,” ujarnya.

Beliau turut menasihati orang ramai agar sentiasa menitiberatkan kesihatan.

“Mesti membawa cecair pembasmi kuman atau hand sanitizer kemana-mana
sahaja pergi supaya senang digunakan selepas menyentuh tombol pintu, mesin ATM
dan sebagainya.

“Pembelian secara atas talian amatlah digalakkan di dalam situasi yang
kita hadapi sekarang,” ujarnya lagi.

See author's posts


Lawatan YAS Pengarah JBPM ke BBP Sungai Merah

SIBU: Ketua Pengarah Jabatan Bomba dan Penyelamat Malaysia (JBPM), YAS Dato’ Mohammad Hamdan Wahid telah mengadakan lawatan kerja ke Balai Bomba dan Penyelamat (BBP) Sungai Merah semalam.

Ketibaan Hamdan di BBP Sungai Merah sekitar 11.00 pagi, disambut oleh Ketua JBPM Zon 4 Sibu, Janggan Muling.

Turut mengiringi, Timbalan Pesuruhjaya Bomba, Edwin Galan Teruki.

Lawatan tersebut antara lain bertujuan bertemu para pegawai dan ketua BBP dari kawasan Zon 4 Sibu.

Dalam ucapannya, Hamdan memberitahu, pengurusan pandemik Covid-19 negara telah mencapai tahap yang kelima terbaik di dunia.

“Ia adalah hasil tugas-tugas yang dilakukan semua yang terlibat secara profesional termasuk JBPM, Kementerian Kesihatan Malaysia (KKM), Polis Diraja Malaysia (PDRM), Angkatan Tentera Malaysia (ATM), Angkatan Pertahanan Awam Malaysia (APM), Agensi Penguatkuasaan Malaysia (APMM) dan sebagainya,” ujar beliau.

Menurutnya, JBPM adalah antara wira yang terlibat dalam mengekang penularan wabak Covid-19 di negara ini.

“Selain dipertanggungjawabkan untuk mengetuai operasi pembasmian kuman, JBPM telah melaksanakan sanitasi di tempat-tempat awam dan kawasan pusat kejadian di seluruh negara.

“JBPM turut melakukan operasi pemindahan awam termasuk para pelajar Institusi Pengajian Tinggi (IPT), pemeriksaan keselamatan kebakaran stesen kuarantin, pengurusan jenazah serta lain-lain tugas,” ujar beliau lagi.

Beliau turut mengadakan lawatan ke tapak projek pembinaan BBP Sibujaya, sebelum berangkat ke Kuching.

Oleh Akun Giman

See author's posts


FAS tunda kejohanan utama

FAIZAL BUJANG

PERSATUAN Bola Sepak Sarawak (FAS) akhirnya memuktamad keputusan untuk menunda tiga kejohanan utama mereka musim ini ke tahun depan.

Dengan tarikh baharu tiga kejohanan berstatus mega berkenaan, Kejohanan Bola Sepak Piala Sarawak, Kejohanan Futsal Piala Sarawak dan Kejohanan Bola Sepak Piala Belia Sarawak yang masih belum dapat diputuskan untuk pelaksanaannya.

Presiden FAS, Dato Posa Majais memberitahu, keputusan menunda tiga kejohanan itu disebabkan situasi yang belum selamat ekoran penularan virus Covid-19 yang melanda negara dan dunia ketika ini.

“Kita terpaksa mengambil keputusan untuk menunda tiga kejohanan itu ke satu tarikh baharu tahun depan.

“Memandangkan keadaan masih belum selamat sepenuhnya, dan keputusan berbuat demikian adalah langkah paling tepat,” ujar Dato Posa ketika ditemui semalam.

Beliau akui, mengutamakan keselamatan semua pihak terutama membabitkan sukan nombor satu di dunia itu adalah tanggungjawab pihaknya sebagai badan induk.

Mengikut perancangan awal, Bahagian Limbang telah diberi mandat untuk menjadi tuan rumah bagi Kejohanan Bola Sepak Piala Sarawak.

Sementara itu, Kejohanan Futsal Piala Sarawak yang dicadang berlangsung di Bahagian Sarikei. Berbanding Kejohanan Bola Sepak Piala Belia Sarawak yang dijadual berlangsung di Bahagian Serian.

“Semua tiga kejohanan itu dicadang berlangsung pada bulan berbeza hujung tahun ini,” tambah Dato Posa lagi.

See author's posts


48 penerima terima geran MRP

SEBUYAU: Seramai 48 penerima terdiri daripada Jawatankuasa Kemajuan dan Keselamatan Kampung (JKKK), Persatuan Ibu Bapa dan Guru (PIBG) dan Pertubuhan Bukan Kerajaan (NGO) di Sebuyau menerima geran Projek Kecil Luar Bandar (MRP) di sini, semalam.

Ahli Dewan Undangan Negeri (ADUN) Sebuyau, Datuk Julaihi Narawi berkata, dana yang disalurkan ini bertujuan membantu pertubuhan melaksanakan aktiviti berfaedah untuk masyarakat setempat.

“Kerajaan sentiasa mengambil berat keperluan persatuan, JKKK dan NGO untuk melaksanakan aktiviti seperti yang dirancangkan,” katanya.

Beliau berkata demikian dalam Majlis Penyampaian Geran MRP Kerajaan Sarawak di Dewan Masyarakat Kampung Sampat Sebangan pada Isnin.

Beliau yang juga merangkap Menteri Muda Infrastruktur dan Pembangunan Pelabuhan berharap agar semua penerima memanfaatkan sumbangan yang diberikan.

“Dengan adanya sumbangan seperti ini, saya berharap ia digunakan dengan sebaik mungkin dengan menjalankan aktiviti serta program kebajikan yang bersesuaian di kampung masing-masing,” ujarnya.

Dalam majlis berkenaan, beliau turut menyampaikan set komputer kepada SJK Chung Hua Sebangan.

Turut hadir, Pegawai Tadbir Sarawak Sebuyau, Ajis Ahmad, Pemanca Kawasan Sebuyau, Asli Yahya, Penghulu Masyarakat Iban Kawasan Sebangan, Merum Babu dan Penghulu Masyarakat Iban Kawasan Sebuyau, Agu Keleng.

Oleh JEAKQLEYN YACHO

See author's posts


Sempadan Malaysia,Brunei diperketat

LAWAS: Kerajaan Brunei terus memperketatkan pintu sempadannya dengan Malaysia berikutan kepada situasi Perintah Kawalan Pergerakan (PKP) di Malaysia dan proklamasi darurat yang diperkenankan oleh Seri Paduka Baginda Yang Dipertuan Agong.

Menerusi titah Sultan Brunei semalam, negara Brunei memaklumkan bahawa kebenaran untuk para ‘runners’ untuk mengambil barangan dari negara jiran (Miri & Limbang) adalah ditangguhkan selama dua minggu bermula 13 hingga 26 Januari 2021.

Manakala kebenaran bagi rentas sempadan dari Malaysia melalui kawasan Brunei juga ditangguhkan.

Kebenaran untuk commuters yang berulang-alik bagi urusan kerja juga ditangguhkan. Mereka adalah disarankan untuk menginap di kawasan/tempat mereka bekerja.

Ujian Saringan Covid-19 bagi para pemandu kenderaan berat yang membawa bekalan makanan yang sebelumnya dibuat setiap dua minggu sekali akan dikerapkan kepada seminggu sekali.

Melihat kepada arahan titah Sultan Brunei itu, rakyat di Daerah Limbang dan Lawas turut memohon agar Kerajaan Malaysia dan Sarawak dapat mempercepatkan pembinaan jalan darat tanpa melalui negara Brunei bagi menghubungkan kedua daerah tersebut.

Daerah Limbang dan Lawas terpisah oleh Daerah Temburong Brunei manakala Bahagian Limbang dan Bahagian Miri terpisah oleh tanah besar negara Brunei.

Jalan perhubungan ini dilihat penting untuk keperluan kecemasan dan juga perhubungan antara daerah di Utara Sarawak.

Selain memperketatkan kawalan dan prosedur operasi standard (SOP) di sempadan Brunei, negara jiran juga mengenakan caj Brunei Dollar 3.00 untuk setiap kepala yang masuk dan keluar melalui pintu sempadan.

Bayaran dibuat melalui dalam talian dan setakat ini kaunter untuk pembayaran secara manual tidak disediakan.

Rakyat Lawas yang hendak ke Limbang perlu melalui dua pintu sempadan iaitu di Pos Puni dan Pos Imigresen Labu Brunei.

Perjalanan ke Miri perlu melalui pos sempadan Kuala Lurah dan Pos Sempadan Sungai Tujuh untuk laluan sehala.

Oleh ADENG EDRUS

See author's posts


Skim Takaful tanaman padi bakal dilancarkan dalam masa terdekat

KUALA LUMPUR: Kerajaan akan melancarkan Skim Takaful Tanaman Padi dalam masa terdekat bagi membolehkan pesawah yang terjejas dengan faktor luar kawalan, menerima pampasan untuk meneruskan aktiviti pertanian tanpa beban kewangan yang ketara.

Timbalan Menteri Pertanian dan Keterjaminan Makanan Chan Foong Hin berkata, skim itu dirangka untuk menangani isu berkaitan kehilangan modal dan pendapatan yang disebabkan oleh faktor seperti banjir, kemarau, ribut, penyakit tumbuhan dan serangan makhluk perosak.

“Skim ini mempertingkatkan kaedah Tabung Bencana Tanaman Padi (TBTP) sedia ada dengan jumlah pampasan lebih tinggi iaitu sehingga RM3,000 setiap hektar semusim, berbanding sehingga RM1,800 setiap hektar semusim melalui kaedah TBTP,” katanya di Dewan Rakyat, hari ini.

Beliau menjawab soalan tambahan Datuk Mohd Isam Mohd Isa (BN-Tampin) yang ingin tahu perkembangan terkini berhubung cadangan Skim Insurans Takaful Agromakanan pernah diperkenalkan kerajaan sebelum ini yang menjadikan sektor beras dan padi sebagai projek rintis.

Seperti TBTP, Skim Takaful Tanaman Padi itu terbuka kepada semua pesawah berdaftar dengan Pertubuhan Peladang Kawasan (PPK) sekali gus memudahkan proses pendaftaran.

Beliau berkata menerusi skim berkenaan, proses kelulusan tuntutan akan lebih efisien dan mengurangkan bebanan kewangan kerajaan dengan mengambil kira keadaan cuaca global yang ekstrem dan tidak menentu. – Bernama

See author's posts


Sarawak kaya dengan sejarah tersendiri

KUCHING: Sarawak adalah negeri kaya dengan sejarah yang tersendiri termasuk warisan sejarah Kem Penjara Batu Lintang yang beroperasi pada 1941 hingga 1945 yang mana Sarawak dan Pulau Borneo ketika itu diserang dan dijajah secara paksa oleh tentera imperialis, Jepun.

Datuk Bandar Majlis Bandaraya Kuching Selatan (MBKS), Dato’ Wee Hong Seng berkata, inisiatif Jawatankuasa Pembangunan Warisan Persekutuan Pelancongan Sarawak (STF) dan Institut Perguruan Batu Lintang ini adalah salah satu usaha baik untuk memperingati sejarah yang pernah berlaku di negeri ini.

Wee berkata, warisan sejarah Perang Dunia Kedua di Kem Penjara Batu Lintang ini menjadi saksi di atas semua kekejaman tentera Jepun terhadap masyarakat pada ketika itu.

“Rekod sejarah yang dipamerkan di Kem Penjara batu Lintang ini mengungkap segala peristiwa yang pernah terjadi di sekitar 1941 hingga 1945.

“Terima kasih kepada Dato’ Lim Kian Hock kerana mengambil risiko untuk merekodkan segala perjuangan pejuang terdahulu yang mempertaruhkan nyawa untuk mempertahankan tanah air kita,” ujarnya.

Dalam pada itu, komitmen yang ditunjukkan STF dan beberapa jawatankuasa sukarelawan dalam usaha melakukan aktiviti sukarelawan untuk menghidupkan tempat bersejarah ini merupakan usaha baik dengan menganjurkan beberapa lawatan secara berkala kepada waris Kem Penjara Batu Lintang dan Kem Penjara Bario Perang Dunia Kedua.

Turut hadir, Pengerusi Persekutuan Pelancongan Sarawak (STF), Fiona Marcus Raja, Pengarah Institut Pendidikan Guru kampus Batu Lintang, Jamiran Salam dan Penasihat Jawatankuasa STF, Dato’ Lim Kian Hock.

Katanya, apa yang kita kecapi hari ini adalah hasil pengorbanan nenek moyang kita.

“Kita akan memberikan komitmen sepenuhnya untuk melakukan terbaik dalam mengabadikan warisan ini dengan mengambil bahagian dalam mempromosikan laman bersejarah yang pernah terjadi di kem penjara ini sebagai tapak pelancongan.

“Oleh itu, saya menggesa masyarakat di negeri ini menghayati segala pengorbanan pejuang terdahulu dan menjaga keamanan yang dicapai ini dengan sebaik mungkin,” ujarnya.

Oleh Jeakqleyn Yacho

See author's posts


Gempa bumi kuat landa Indonesia

JAKARTA: Gempa bumi berukuran 6.8 pada skala Richter melanda wilayah timur Indonesia Maluku Utara pada pagi ini, manakala tiada kemalangan jiwa atau kerosakan dilaporkan setakat ini, lapor Xinhua.

Menurut agensi meteorologi, klimatologi dan geofizik kebangsaan, gempa bumi berlaku pada 03.02 pagi waktu tempatan Jumaat (2002 GMT Khamis) dengan pusat gempa terletak 133 kilometer (km) barat laut daerah Pulau Morotai dan kedalaman 112 km di bawah dasar laut, dan tidak mencetuskan tsunami.

Gegaran turut dirasai di wilayah berdekatan Sulawesi Utara, menurut agensi itu.

Gempa bumi itu tidak menyebabkan kerosakan pada bangunan atau kemudahan infrastruktur, kata jurucakap Agensi Pengurusan dan Mitigasi Bencana Negara .Abdul Muhari.

“Penduduk di daerah Pulau Morotai turut merasai gegaran itu,” kata ketua unit kecemasan agensi bencana di wilayah Maluku Utara Yusri A Kasim.

Indonesia terletak di zon terdedah gempa bumi iaitu “Lingkaran Api Pasifik”. – Bernama

See author's posts


Pembukaan semula sekolah lancar, patuhi SOP

KUALA LUMPUR: Setelah lebih empat bulan ‘bercuti’ susulan Perintah Kawalan Pergerakan (PKP) akibat pandemik Covid-19, pembukaan semula sekolah dalam keadaan normal baharu semalam berjalan lancar dengan pematuhan terhadap prosedur operasi standard (SOP) ditetapkan.

Kehadiran pelajar Tingkatan Satu hingga Empat, murid Tahun Lima dan Enam serta pelajar kelas peralihan itu menyaksikan setiap pelajar yang tiba lengkap memakai pelitup separuh muka, diperiksa suhu badan, mencuci tangan dengan cecair pensanitasi tangan, sebelum dibenarkan masuk ke kelas.

Malah, ada antara pelajar yang segak memakai pakaian beruniform sempena hari Kokurikulum yang lazimnya diadakan pada setiap Rabu, manakala ibu bapa pula hanya dibenarkan menghantar anak masing-masing setakat di pintu utama sekolah.

Ceria bertemu rakan-rakan, mereka mematuhi panduan guru dan mengikuti SOP termasuk mengamalkan jarak sosial walaupun agak kekok kerana terpaksa duduk berjauhan antara satu sama lain.

Di Kelantan, Menteri Kanan Pendidikan Dr Radzi Jidin ketika mengadakan lawatan ke Sekolah Kebangsaan (SK) Batu Gajah, Tanah Merah berkata, pembukaan semula sekolah pada semalam berjalan lancar dengan semua warga sekolah mematuhi SOP ditetapkan.

Tinjauan Bernama di daerah itu mendapati pelajar dan murid memakai pelitup separuh muka serta pihak sekolah merekodkan kedatangan dan suhu pelajar sebelum mereka masuk ke kelas.

Untuk rekod, seramai 84,237 pelajar Tingkatan Satu hingga Empat dan 56,478 murid Tahun Lima dan Enam yang memulakan persekolahan semalam di Kelantan.

Yang Dipertua Persatuan Ibu Bapa dan Guru (PIBG) Sekolah Menengah Kebangsaan (SMK) Dato’ Ahmad Maher, Prof Dr Wan Hazabbah Wan Hitam berkata, pihaknya bekerjasama dengan pengurusan tertinggi sekolah untuk melengkapkan SOP di sekolah berkenaan.

Di Kuala Lumpur, tinjauan di Sekolah Jenis Kebangsaan Cina (SJKC) Chong Hwa, Setapak mendapati semua laluan ditanda dengan pelekat bagi menandakan arah yang perlu diikuti pelajar dan guru bertujuan mematuhi jarak sosial dengan suhu badan keseluruhan 219 pelajar diambil sebanyak dua kali.

Sekolah berkenaan menggunakan teknologi pengimbas suhu dan muka bagi merekodkan data tersebut sebelum pelajar memasuki bilik darjah dan ia juga dilakukan bagi memastikan mereka benar-benar sihat.

Selain pelajar Tingkatan Satu hingga Empat dan pelajar kelas peralihan serta murid Tahun Lima dan  Enam yang kembali bersekolah semalam, Radzi sebelum ini berkata pembukaan semula sekolah bagi murid Tahun Satu hingga Empat adalah pada 22 Julai.

Sementara itu di Perak, Guru Besar Sekolah Kebangsaan (SK) Jelapang, Noor Azman Zainal Abidin berkata, pihaknya sentiasa memastikan kesemua 368 murid mengikuti SOP, selain mereka perlu melalui dua ‘thermoscan infrared’ yang diletakkan di pintu masuk sekolah.

Di Pulau Pinang, Pengarah Jabatan Pendidikan Negeri, Abdul Rashid Abdul Samad berkata, kesemua 399 sekolah rendah dan menengah di negeri itu memilih untuk menggunakan Model Satu Sesi dan Dua Sesi bagi sesi persekolahan.

Pengerusi Jawatankuasa Pendidikan Perlis, Rozieana Ahmad pula berkata 42,873 pelajar memulakan sesi persekolahan melibatkan 19,135 pelajar sekolah menengah dan 23,738  murid sekolah rendah daripada 104 sekolah di negeri berkenaan.

Di Selangor, tinjauan di Sekolah Kebangsaan Seksyen 6, Shah Alam mendapati rata-rata pelajar kelihatan teruja apabila dapat berjumpa semula dengan rakan-rakan dan penuh bersemangat untuk memulakan sesi pembelajaran secara bersemuka.

Ketua Polis Daerah Shah Alam, ACP Baharudin Mat Taib yang turut melakukan tinjauan pematuhan SOP di sekolah itu berkata pihaknya berpuas hati dengan persiapan dilakukan pihak sekolah.

Di Kedah, Pengerusi Jawatankuasa Agama, Pendidikan dan Sumber Manusia Datuk Najmi Ahmad berkata, 195,929 pelajar  Sekolah Rendah Agama Rakyat dan Sekolah Menengah Agama Rakyat di bawah Jabatan Hal Ehwal Agama Islam Negeri Kedah, serta institusi pendidikan agama yang tidak berdaftar dengan jabatan itu turut memulakan persekolahan semalam.

Di Johor, Menteri Besar Datuk Ir Hasni Mohammad ketika lawatannya ke Sekolah Kebangsaan Bandar Baru Uda 2 berkata, 14 daripada 15 sekolah yang dijadikan pusat penempatan sementara mangsa banjir melibatkan daerah Muar, Tangkak, Batu Pahat dan Pontian, turut mengadakan sesi persekolahan seperti biasa semalam.

Di Melaka, Pengerusi Jawatankuasa di Jabatan Ketua Menteri (Pendidikan, Pengajian Tinggi, Teknikal dan Vokasional, Sains dan Inovasi) Datuk Noor Effandi Ahmad berkata, seramai 80,071 pelajar sekolah rendah dan menengah memulakan sesi pembelajaran.

Sementara di Pahang, Pengarah Pendidikan negeri Zaimi Abu Bakar berkata dua sekolah di Lipis iaitu Sekolah Kebangsaan (SK) Chegar Perah dan SK Aur Gading tidak dibuka semalam ekoran banjir, manakala 44,038 murid Tahun Lima dan Enam, serta 89,600 daripada jumlah keseluruhan 94,041 pelajar sekolah menengah direkodkan hadir memulakan sesi persekolahan semalam.

“SK Chegar Perah yang mempunyai 83 murid dan 12 guru kini dijadikan pusat pemindahan sementara manakala SK Aur Gading ditutup kerana jalan ke sekolah dinaiki air dan dijangka boleh beroperasi esok jika keadaan mengizinkan,” katanya.

Di Sabah, Pengarah Pendidikan negeri Dr Mistirine Radin berkata seramai 368,875 pelajar dari 1,294 sekolah rendah dan menengah di seluruh negeri memulakan sesi persekolahan semalam. – Bernama

See author's posts


Penceroboh bersenjata ditembak

WASHINGTON: Seorang lelaki bersenjata ditembak oleh ejen Biro Penyiasatan Persekutuan (FBI) selepas beberapa jam di pintu masuk ke ibu pejabat Agensi Perisikan Pusat (CIA), kata FBI pada Isnin lalu.

Pada awalnya, individu yang tidak dikenali itu dilarang memandu melewati pintu ke perkarangan CIA yang luas di luar Washington pada awal pagi Isnin lalu.

Anggota keselamatan dilaporkan cuba berunding dengan individu itu untuk menyerah diri selama beberapa jam.

FBI mengatakan dalam satu kenyataan bahawa individu tersebut keluar dari kenderaannya dengan senjata dan berurusan dengan pegawai penguatkuasa.

“Subjek itu cedera dan dibawa ke hospital untuk mendapat rawatan.”

Terdahulu, seorang jurucakap CIA mengatakan bahawa mereka menyedari keadaan di luar kawasan di kompleks itu yang terletak beberapa ratus meter dari bangunan utama agensi itu.

“Kompaun kami tetap selamat dan Pegawai Pelindung Keselamatan kami yang menangani kejadian itu adalah satu-satunya anggota agensi yang terlibat secara langsung,” kata mereka.

Operasi keselamatan di CIA telah ditingkatkan dalam beberapa tahun kebelakangan yang terletak di Langley, Virginia di seberang jalan yang sibuk.

Pada 1993, seorang lelaki Pakistan, Mir Aimal Kansi menembak dua pekerja agensi sehingga maut dan mencederakan tiga yang lain ketika mereka duduk di dalam kereta menunggu di lampu isyarat untuk memasuki perkarangan.

Kansi berjaya melarikan diri kembali ke Pakistan dan hanya ditemui sebelum ditangkap empat tahun kemudian.

Pada masa sama,Kansi diekstradisi (dihantar) ke Amerika Syarikat untuk disabitkan dengan pembunuhan dan dijatuhkan hukuman mati pada 2002. -AFP

See author's posts


RMK-12 rangsang agenda transformasi

KUCHING: Rancangan Malaysia ke-12 (RMK-12) yang diumumkan semalam dapat membantu merangsang agenda transformasi dalam kerajaan dan parlimen serta menuntut kembali hak-hak orang di Sarawak dan Sabah seperti yang dinyatakan dalam Perjanjian Malaysia 1963 (MA63), yang telah terhakis sejak bertahun-tahun lamanya.

Menteri di jabatan perdana menteri (Parlimen dan Undang-Undang), Dato Sri Dr. Wan Junaidi Tuanku Jaafar berkata, sejak merdeka, penduduk di kedua-dua negeri ini sudah lama ingin menikmati pembangunan yang serupa dengan di Semenanjung Malaysia dan diharapkan di bawah RMK-12 ini penduduk di Pulau Borneo dapat melihat lebih banyak kemajuan dipercepatkan.

“Memetik sejarah, antara sebab mengapa pemimpin di Sarawak dan Sabah bersetuju menjadi sebahagian daripada Malaysia pada tahun 1963 adalah kerana mereka terkesan dengan sistem dan pembangunan yang dirancang dengan baik di Semenanjung Malaysia.

“Ini adalah ‘janji yang tidak diucapkan’ kepada masyarakat di Sarawak dan Sabah setelah bergabung dengan Malaysia dan ini menunjukkan bahawa mereka juga dapat menikmati status pembangunan yang serupa,” katanya menerusi satu kenyataan media semalam ketika diminta mengulas mengenai pembentangan RMK-12.

Walaupun begitu, Dr Wan Junaidi optimis bahawa kerajaan sekarang, di bawah kepimpinan Perdana Menteri Dato ’Sri Ismail Sabri Yaakob, komited dalam pembangunan kedua-dua negeri ini, yang merupakan salah satu bidang keutamaan di bawah RMK-12.

“Ini adalah kebenaran yang sukar, lebih daripada 40 peratus daripada penduduk di Borneo masih hidup kawasan luar bandar, kekurangan kemudahan asas dan infrastruktur iaitu sambungan, komunikasi, elektrik, pendidikan serta penjagaan kesihatan.

“Sebagai Menteri Persekutuan kelahiran Sarawak, saya sangat berharap, di bawah RMK-12, lebih banyak pembangunan dan kemajuan akan berlaku di Sabah dan Sarawak sehingga kita dapat menikmati kemudahan dan infrastruktur yang sama dengan penduduk di Semenanjung,” ujarnya.

Tambahnya, dalam usaha menjadikan Malaysia sebagai negara maju, Dr Wan Junaidi berharap lebih banyak perhatian diberikan pada pembangunan berkelanjutan, yang mana lebih banyak fokus dapat diberikan terhadap pemeliharaan alam sekitar, melindungi hidupan liar, kegiatan perlombongan yang mesra alam.

Dalam semangat Keluarga Malaysia, dia juga mengingatkan pemerintah untuk tidak melupakan tahap kebahagiaan rakyat dan memastikan semua orang dapat menikmati manfaat pertumbuhan ekonomi negara.

Oleh JEAKQLEYN YACHO

See author's posts


HOC 2020 tarik ramai pembeli rumah

KUALA LUMPUR: Langkah memperkenalkan semula Kempen Pemilikan Rumah (HOC) di bawah Pelan Jana Semula Ekonomi Negara (PENJANA) akan menarik lebih ramai pembeli kali pertama ke dalam pasaran pada separuh kedua 2020, kata ketua firma pelaburan dan khidmat nasihat.

Ketua Pegawai Eksekutif IQI Global Group, Kashif Ansari menyifatkannya sebagai satu inisiatif yang disambut baik memandangkan ia akan memudahkan pembeli untuk memasuki pasaran hartanah sekali gus mengurangkan lambakan hartanah semasa yang tidak terjual.

“Kami berharap kerajaan dapat melonggarkan dasar pemberian pinjaman supaya pembeli rumah lebih mudah memperoleh pinjaman,” katanya dalam kenyataan semalam.

Perdana Menteri, Tan Sri Muhyidin Yassin semasa membentangkan PENJANA, disiarkan secara langsung menerusi saluran radio dan televisyen semalam berkata, untuk merancakkan semula pasaran hartanah, beberapa insentif cukai akan disediakan.

Beliau berkata, antaranya, menerusi HOC, pengecualian duti setem akan diberikan ke atas surat cara pindah milik dan perjanjian pinjaman bagi pembelian rumah kediaman yang bernilai di antara RM300,000 hingga RM2.5 juta.

Selain itu pengecualian duti setem ke atas 14 surat cara pindah milik adalah terhad kepada RM1 juta pertama nilai rumah kediaman tersebut manakala duti setem sepenuhnya diberikan ke atas perjanjian pinjaman, katanya.

Perdana menteri berkata pengecualian ini akan berkuat kuasa bagi perjanjian jual beli yang ditandatangani mulai 1 Jun 2020 hingga 31 Mei 2021 tertakluk kepada syarat pemberian diskaun sekurang-kurangnya 10 peratus oleh pihak pemaju.

Sementara itu, Persekutuan Pekilang-pekilang Malaysia (FMM) nemuji kerajaan yang mengambil langkah memperkenalkan pakej pemulihan ekonomi komprehensif di bawah PENJANA yang merangkumi semua segmen ekonomi.

Presiden, Tan Sri Soh Thian Lai berkata, FMM menyambut baik inisiatif kerajaan untuk terus mewujudkan pekerjaan selain pendekatan dalam menangani pengangguran menerusi beberapa inisiatif seperti insentif pengambilan pekerja daripada golongan belia dan penganggur; perluasan Program Subsidi Upah (WSP) dan program peningkatan kemahiran melalui latihan dan penempatan di samping perantisan.

“FMM, bagaimanapun, berharap WSP diperluaskan kepada semua pekerja tanpa mengira tahap upah dan penghapusan had 200 pekerja bagi setiap syarikat,” katanya dalam kenyataan.

Beliau berkata FFM juga menyambut baik usaha kerajaan yang sedang menggubal Rang Undang-undang Covid-19 (Langkah Sementara) untuk mengurangkan kesan negatif berpotensi ke atas aktiviti ekonomi disebabkan pelanggaran kontrak dan penguatkuasaan tindakan insolvensi terhadap kumpulan yang terjejas akibat Covid-19 serta Perintah Kawalan Pergerakan.

“Kami menggesa usaha penggubalan rang undang-undang itu dipercepatkan begitu juga tarikh muktamad pewartaan.

“Kami turut menunggu untuk menjadi wakil dalam Jawatankuasa Khas Pekerjaan Nasional yang akan dipengerusikan bersama Menteri Kewangan dan Menteri Sumber Manusia,” katanya. – Bernama

See author's posts


Kontrak hadapan MSM dijangka diniagakan lemah

KUALA LUMPUR: Kontrak niaga hadapan minyak sawit mentah (MSM) di Bursa Malaysia Derivatif dijangka diniagakan lemah minggu ini berikutan permintaan yang berkurangan.

Peniaga minyak sawit, David Ng berkata bahawa penurunan itu selepas minggu baharu berakhir kontrak niaga hadapan MSM diniagakan rendah selepas bermula tinggi, mencapat paras tertinggi dalam tempoh lapan bulan pada Khamis.

“Simpanan stok yang lebih tinggi adalah susulan daripada permintaan yang lemah,” katanya.

Stok berkaitan perladangan juga diniagakan rendah minggu ini seiring dengan hara MSM yang lebih rendah.

Daripada aspek teknikal, Ng berkata harga MSM dijangka diniagakan antara RM2,750 dan RM2,900 satu tan dengan bias negatif secara keseluruhan kerana prestasi eksport dijangka perlahan.

Untuk minggu yang baru berakhir, kontrak niaga hadapan MSM didagangkan lebih tinggi kecuali pada Jumaat, mengambil petunjuk daripada harga minyak kacang soya di Lembaga Perdagangan Chicago, Pertukaran Komoditi Dalian dan pergerakan ringgit berbanding dolar US.

Pasaran ditutup pada Isnin lepas sempena cuti Hari Kebangsaan.Dari Jumaat ke Jumaat, kontrak niaga hadapan MSM bagi September 2020 meningkat RM87 kepada RM2,932 setan, Oktober 2020 menambah RM113 kepada RM2,892 setan, November 2020 bertambah RM97 kepada RM2,835 setan dan Disember 2020 naik RM86 kepada RM2,797 setan.

Jumlah mingguan turun kepada 213,212 lot daripada 229,701 lot yang direkodkan dalam minggu sebelumnya, manakala kepentingan terbuka naik kepada 238,535 kontrak daripada 233,230 kontrak minggu sebelumnya.

Di pasaran fizikal, September Selatan meningkat RM90 kepada RM2,950 setan.- Bernama

See author's posts


England longgarkan kuarantin

LONDON: Kerajaan Britain pada Jumaat mengumumkan pengecualian pertama bagi kuarantin Covid-19, dengan ketibaan mereka dari Jerman, Perancis, Sepanyol dan Itali tidak perlu lagi melakukan kuarantin kendiri mulai 10 Julai.

Bagaimanapun, menerusi langkah yang mungkin mengelirukan itu, pengecualian yang terpakai kepada negara yang berisiko rendah Covid-19 itu, hanya akan dilaksanakan bagi ketibaan di England.

Mereka yang tiba di bahagian lain di United Kingdom (UK) sama ada Scotland, Wales atau Ireland Utara masih perlu melakukan kuarantin kendiri selama 14 hari atau berdepan hukuman denda.

Britain berhadapan penularan coronavirus dengan sekurang-kurangnya 44,000 kematian, namun kadar jangkitan mula menurun sekali gus membolehkan negara itu melonggarkan penutupan selama tiga bulan secara berperingkat.

Sejak 8 Jun lalu, negara itu mewajibkan semua ketibaan dari luar negara, termasuk penduduk UK untuk menjalani kuarantin kendiri bagi mengelak risiko kes baharu yang diimport dari luar.

Langkah itu mencetuskan kemarahan dalam kalangan syarikat penerbangan yang sedang bergelut ekoran kesan penutupan secara global akibat coronavirus, selain langkah sama yang dilaksanakan negara lain.

Menyedari ramai rakyat Britain yang berhasrat untuk melancong ke luar negara pada musim panas ini, kerajaan pada Jumaat menjangkakan, negara yang berada dalam senarai pengecualian menarik balik sebarang sekatan kepada pelancong UK.

Bagaimanapun, ia menunjukkan perbincangan berhubung untuk memastikan tindakan timbal balas itu masih berjalan.

“Hari ini menandakan langkah seterusnya dalam pembukaan semula negara kita secara berhati-hati.

“Sama ada anda yang bersedia ke luar negara untuk bercuti atau peniaga yang sedia membuka pintu anda kembali, ini adalah berita baik untuk rakyat dan perniagaan Britain,” kata Setiausaha Pengangkutan, Grant Shapps dalam satu kenyataan.

Katanya, senarai pengecualian itu sedang disemak dan memaklumkan, “Kita tidak akan teragak-agak untuk bertindak pantas bagi melindungi negara kita jika kadar jangkitan meningkat di negara yang mana kita berhubung”.

Senarai lebih banyak negara yang dikecualikan dijangka akan dikeluarkan pada Jumaat dan laporan berita menjangkakan kira-kira 75 negara akan terbabit. – AFP

See author's posts


CoSMmoS bantu pantau disyaki pesakit Covid-19

KUALA LUMPUR: Sepasukan Penyelidik Universiti Malaya (UM) membangunkan Sistem Pemantauan Gejala COVID (CoSMoS) bagi membantu kakitangan perubatan memantau pesakit yang disyaki jangkitan Covid-19.

UM dalam kenyataan semalam memaklumkan sistem itu telah mula diguna di Pusat Perubatan Universiti Malaya (PPUM) bagi memantau individu disyaki Covid-19 dan menjalani kuarantin sendiri di rumah serta dijangka boleh memantau pasukan perubatan yang terdedah kepada pesakit Covid-19 dalam masa terdekat.

“Pada masa ini, sebilangan besar kakitangan perubatan memantau pesakit ini dengan membuat panggilan rutin kepada mereka atau melawat mereka di rumah.

“Melalui aplikasi CoSMoS, proses pemantauan ini akan diautomasikan dan pesakit boleh memasukkan gejala harian mereka ke CoSMoS, ia akan dihantar ke sistem utama CoSMoS di PPUM yang mana doktor boleh mengakses maklumat masa sebenar melalui papan pemuka,” menurut kenyataan itu.

Melalui sistem ini, kakitangan perubatan perlu membuat panggilan hanya kepada 10 peratus pesakit yang memerlukan pengawasan dan selebihnya boleh dipantau melalui CoSMoS sekali gus membolehkan 80 hingga 90 peratus petugas perubatan menjalankan kerja lain seperti pengesanan kontak dan ujian saringan, menurut kenyataan itu.

Pakar Penyakit Berjangkit, yang juga Pengerusi Gerak Kerja Covid-19 PPUM, Datuk Prof Dr Adeeba Kamarulzaman berkata CoSMoS akan mengubah cara menguruskan pesakit disyaki jangkitan Covid-19 yang sedang dipantau di rumah.

“Pada masa ini, sistem penjagaan kesihatan berada di bawah tekanan sangat tinggi, seorang pegawai perubatan akan menggunakan 10 hingga 15 minit setiap hari untuk menelefon pesakit dan memantau pesakit selama 14 hari,” katanya.

Beliau, yang juga Dekan Fakulti Perubatan UM berkata, melalui sistem itu juga kakitangan perubatan di PPUM tidak lagi perlu membuat panggilan telefon secara manual kepada pesakit.

“CoSMoS juga menggunapakai teknologi yang sedia ada bagi memastikan ia mampu dan boleh diakses oleh sebahagian besar masyarakat,” katanya.

Pada masa ini, CoSMoS yang dibangunkan dalam lapan hari melalui kerjasama termasuk penyelidik Malaysia dari pelbagai negara itu masih dalam proses ujian di PPUM dan telah mendapat kelulusan etika  daripada Jawatankuasa Etika Penyelidikan Perubatan PPUM.

“Semua pesakit yang menggunakan CoSMoS telah memberikan kebenaran untuk data mereka digunakan bagi tujuan penyelidikan dan pemantauan klinikal,” katanya.

Sementara itu, Dekan Fakulti Sains Komputer dan Teknologi Maklumat UM, Datin Prof Dr Sameem Abdul Kareem berkata CoSMoS adalah 100 peratus keluaran UM, menggunakan mesin npesanan awam, kepintaran buatan dan teknologi web oleh sepasukan saintis komputer muda Malaysia dari fakulti itu. – BERNAMA

See author's posts


Jangkitan Covid-19 di Myanmar meningkat

YANGON: YANGON: Jumlah jangkitan Covid-19 di Myanmar meningkat kepada 882 dengan 107 kes lagi dilaporkan, semalam, lapor agensi berita Xinhua memetik kenyataan Kementerian Kesihatan dan Sukan.

Bilangan kes baharu itu adalah lonjakan tertinggi angka harian sepanjang tempoh lima bulan negara ini dilanda virus terbabit.

Myanmar mengesan kes baharu membabitkan jangkitan tempatan pada 16 Ogos lalu selepas kes tempatan terakhir dilaporkan pada 16 Julai.

Sejak 16 Ogos lalu, peningkatan kes turut dilaporkan berlaku di Rakhine.

Berdasarkan data kementerian, sebanyak 157,843 sampel diuji dan 7,624 pesakit sedang dalam siasatan.

Menurut kementerian itu lagi, seramai 354 pesakit COVID-19 sudah sembuh.

Myanmar melaporkan dua kes positif pertama pada 23 Mac lalu dengan enam kematian dicatatkan, setakat ini. – Bernama

See author's posts


KMKK perlu miliki jati diri

SIMANGGANG: Ketua Masyarakat dan Ketua Kaum (KMKK) perlu memiliki jati diri dan budi pekerti masing-masing kata Menteri Muda Kesejahteraan Komuniti, Datuk Francis Harden Hollis.

Menurut beliau jati diri dan budi pekerti itu adalah penting agar golongan KMKK berkenaan dapat menjadi seorang pemimpin di peringkat akar umbi yang lebih berkesan demi pembangunan rakyat.

“KMKK di sini juga dinasihat agar rajin bekerja di samping bertindak sebagai ‘jambatan’ penting untuk menghubungkan kerajaan pimpinan Gabungan Parti Sarawak (GPS) dan rakyat di bawah kuasa tadbir mereka.

“Dengan adanya jalinan hubungan seperti ini maka Kerajaan Sarawak akan dapat melaksanakan pelan pembangunan mereka secara menyeluruh dan lancar di dalam penempatan mereka dari masa ke semasa,” kata beliau.

Harden ketika berucap pada Program Randau KMKK di sini juga mengingatkan KMKK agar tidak mudah terpengaruh terhadap dakyah pihak tertentu menjelang musim Pilihan Raya Negeri (PRN) Ke-12 kelak.

Menurut beliau, kehadiran pihak berkenaan sudah menjadi kebiasaan acap kali menjelang musim pilihan raya dengan tujuan meraih sokongan daripada rakyat di sini.

“Mereka akan memutar belit pemikiran KMKK dan rakyat menerusi pelbagai isu termasuk pengukuran tanah Hak Adat Bumiputera (NCR) melalui Seksyen 6 dan Seksyen 18 Kanun Tanah Negeri (KTN).

“Justeru jika KMKK dan rakyat berasa keliru terhadap sesuatu isu yang diungkitkan oleh pihak berkenaan maka jangan segan merujuk perkara itu kepada saya atau agensi-agensi kerajaan berkaitan di sini bagi tujuan pencerahan,” kata beliau.

Hadir sama ialah Timbalan Ketua Menteri, Datuk Amar Douglas Uggah Embas, Walikota Majlis Daerah Sri Aman, Anthony Abell Chendan, Pengerusi Persatuan Ketua Masyarakat Iban Sri Aman, Temenggong Samuel Lawen dan Temenggong Kueh Aik Seng.

Seramai 102 orang KMKK kaum Iban, Melayu dan Cina di sekitar kawasan Sri Aman ini telah hadir bagi menjayakan Program Randau anjuran Pusat Khidmat Wakil Rakyat Dewan Undangan Negeri (DUN) Simanggang di sini.

Program itu juga menyaksikan pengumuman peruntukan Unit Hal Ehwal Agama-Agama Lain (UNIFOR) oleh Douglas Uggah kepada lima rumah ibadat (bukan Islam) dan satu persatuan di sini yang mencatat nilai keseluruhan sebanyak RM1.4 juta.

Oleh Valentine Ngumbang

See author's posts


KEMPEN PRN JOHOR HANGATKAN PEREMAJAAN POLITIK?

UNTUK memastikan parti masing-masing menang pada Pilihan Raya Negeri Ke-15 (PRN-15) Johor pada 27 Mac ini nanti, seramai 63 calon yang ditampilkan berusia 40 tahun, dan lapan orang di bawah 30 tahun.

Yang termuda ada dua orang berusia 26 tahun, ditampilkan oleh Parti Pejuang Tanah Air (Pejuang) dan Barisan Nasional (BN) dari MCA.

Muhammad Airel Zabridin ialah taruhan Pejuang di kawasan Dewan Undangan Negeri (DUN) Tangkak, dan Kelly Chye Pei Yee mewakili Barisan Nasional (BN) dari MCA di DUN Mengkibol.

Calon-calon muda lainnya mewakili Pejuang yang berusia 27 tahun di Sungai Balang, Parit Raja, Puteri Wangsa, dan seorang berusia 28 tahun di DUN Larkin.

Parti KeAdilan Rakyat (PKR) mempertaruhkan Omar Mokhtar A Manap, 29, di DUN Johor Lama, manakala Parti Bangsa Malaysia (PBM) menampilkan Muhamad Hanis Asmui Md Salleh, 27 di DUN Maharani.

Antara 63 calon yang berusia 40 tahun termasuklah seorang calon Bebas, Mohd Azwan Abd Rahman di DUN Kempas, manakala yang lainnya ditampilkan oleh BN (14 orang), PN (13), PH (10), MUDA (7), PKR (4), PBM (2) dan Warisan (1).

Pemerhati politik melihat keadaan itu sebagai usaha untuk meremajakan politik di negeri Johor khususnya, dan untuk membayangkan pola politik Malaysia pada keseluruhannya.

Peremajaan politik itu bolehlah diambil kira dari aspek cara berkempen oleh beberapa buah parti politik yang bertanding.

Sebagai contoh, calon Parti Ikatan Demokratik Malaysia (MUDA) bagi DUN Bukit Kepong, Afizah Zulkifli, 31, melihat situasi politik negara dipenuhi dengan apa yang beliau sifatkan sebagai diisi oleh golongan ‘elit politik’.

Bagi beliau, yang merupakan graduan Sarjana Sains Alam Bina (Pengurusan Bencana), keadaan ini mengakibatkan Malaysia semakin terkebelakang dan tiada perubahan dalam pembuatan polisi.

Beliau, yang merupakan pegawai khas kepada MP Muar, Syed Saddiq Syed Abd Rahman, berharap para pengundi membawa perubahan dalam sistem demokrasi Negara.

Beliau mengingatkan rakyat bahawa ‘elit politik’ ada duit yang banyak, tetapi rakyat ada kuasa mengundi.

Rakyat mampu mengajar pemimpin yang merasakan mereka boleh membeli undi, merasakan rakyat boleh digula-gulakan, boleh ditipu, dicandukan dengan wang, dengan retorik agama dan kaum.

Afiqah akan bertanding melawan bekas Menteri Besar Johor, Datuk Dr Sahruddin Jamal (PN), Ketua UMNO Bahagian Pagoh, Ismail Mohamad (BN), dan Md Taib Md Suhut, mewakili Parti Pejuang Tanah Air (Pejuang).

Pada PRU-14, Sahruddin selaku Setiausaha Bersatu Johor, memenangi kawasan yang sama atas tiket PH, mengalahkan Mohd Noor Taib (BN) dan Muhamad Nur Iqbal Abd Razak (PAS).

Bagi Afiqah, usia bukan ukuran tetapi siapa yang mampu melawan arus dan status quo, justeru, beliau bertekad membawa perubahan di kawasan tersebut.

Fokusnya adalah merapatkan jurang bandar dan luar bandar serta melengkapkan Johor bersedia menghadapi cabaran semasa dan akan datang memandangkan “pembangunan di negeri Johor ini sangat tertumpu kepada Johor Bahru.” Wujud kesenjangan yang ketara, menurut beliau.

See author's posts


Korea Selatan laksana semula sekatan sosial

SEOUL: Korea Selatan melaksanakan semula siri langkah penjarakan sosial di ibu negara itu berikutan lonjakan kes jangkitan baharu koronavirus (Covid-19) dalam tempoh hampir dua bulan selepas ia berjaya mengawal wabak tersebut.

Menteri Kesihatan, Park Neung-hoo berkata, muzium, taman awam dan galeri seni akan ditutup semula selama dua minggu bermula hari ini hingga 14 Jun depan, malah syarikat juga diminta untuk memperkenalkan semula waktu bekerja lebih fleksibel di bawah langkah tersebut.

Penduduk di Seoul turut dinasihatkan supaya mengelakkan sebarang acara sosial atau pergi ke tempat sesak termasuk restoran dan bar sebagai langkah membendung penularan virus tersebut.

“Bagi tempoh dua minggu akan datang adalah sangat penting untuk mencegah jangkitan di kawasan metropolitan yang mempunyai populasi kira-kira 51 juta penduduk,” ujarnya.

Di bawah langkah sekatan baharu itu, hanya satu daripada tiga murid tadika, sekolah rendah dan pelajar sekolah menengah di Seoul dibenarkan ke sekolah pada setiap hari.

Langkah itu terpaksa dibuat selepas Korea Selatan melaporkan peningkatan kes jangkitan baharu dalam tempoh 53 hari selepas ia berjaya mengawal wabak itu.

Difahamkan, penularan kluster terbaharu itu dikesan di sebuah gudang firma e-dagang, Coupang di Bucheon, barat Seoul telah merekodkan 96 kes jangkitan.

“Kami telah menasihatkan kakitangan Coupang dan ahli keluarga mereka supaya tidak pergi ke mana-mana sekolah,” kata Timbalan Menteri Pendidikan, Park Baeg-beom.

Kelmarin, Pusat Kawalan dan Pencegahan Penyakit Korea (CDC) melaporkan 79 jangkitan baharu dan 67 daripadanya di kawasan metropolitan Seoul selepas sekatan di seluruh negara ditarik balik pada 6 Mei lalu. Beberapa minggu lalu, lebih 250 jangkitan baharu turut dikesan di kluster kelab malam dan bar di daerah Itaewon. – AFP

See author's posts


Maritim tahan BNA ceroboh perairan Sarawak

BINTULU: Maritim Malaysia Negeri Sarawak menahan sebuah Bot Nelayan Asing (BNA) ketika bot terbabit dikesan menceroboh di perairan Sarawak pada jarak 113 batu nautika utara Tanjung Kidurong, Bintulu, kira-kira 12.30 tengah hari, semalam.

Pemangku Pengarah Maritim Zon Bintulu, Komander Maritim Effendy Mohamed Fadil berkata, semua 16 kru vesel termasuk tekong warganegara Vietnam, lelaki yang berusia antara 27 sehingga 55 tahun ditahan oleh sepasukan anggota Maritim Malaysia dari Kapal Maritim Sri Aman yang melaksanakan Op Naga Timur.

“Semasa ditahan, vesel dan kru nelayan asing tersebut sedang melakukan aktiviti perikanan dengan menggunakan cara selaman,” katanya dalam satu kenyataan di sini, semalam.

Menurutnya, hasil pemeriksaan lanjut menemui hasil tangkapan laut iaitu ikan campur, manakala tekong dan dua orang awak-awak gagal mengemukakan sebarang dokumen kebenaran untuk memasuki negara ini.

“Bot dan semua kru ditahan dan diiringi masuk ke Bintulu untuk siasatan lanjut dan menjalani ujian saringan Covid-19 oleh pihak Kementerian Kesihatan Malaysia,” ujarnya.

Jelas beliau, bot beserta peralatan dan hasil tangkapan dengan anggaran RM1 juta telah disita oleh pihak Maritim Malaysia bagi membantu siasatan.

Tambahnya, kes akan disiasat di bawah Akta Perikanan 1985 kerana tidak mempunyai kebenaran untuk melakukan sebarang aktiviti perikanan di perairan negara dan Akta Imigresen 1959/63 kerana tekong serta kru tidak mempunyai sebarang dokumen kebenaran untuk memasuki negara.

“Pihak Maritim Malaysia kini meningkatkan kawalan dan rondaan penguatkuasaan bagi membanteras pencerobohan nelayan asing,” katanya.

Dalam pada itu, orang ramai yang mempunyai maklumat jenayah atau kecemasan di laut diminta untuk menghubungi MERS 999 atau Pusat Operasi Maritim Zon Maritim Bintulu di talian 086-314254.

Oleh Ellie Edward

See author's posts


Undang-undang tangani kes hina mahkamah sedang dikaji

KUALA LUMPUR: Kerajaan sedang mengkaji keperluan untuk menggubal undang-undang khusus bagi menangani kes-kes menghina    mahkamah di negara ini, kata Menteri di Jabatan Perdana Menteri Datuk Takiyuddin Hassan .

Beliau berkata, Jabatan Peguam Negara sedang menjalankan kajian dengan membuat perbandingan    terhadap    undang-undang di beberapa negara seperti di India, United Kingdom dan Singapura.

“Kerajaan juga akan mendapatkan input daripada semua pemegang taruh yang berkepentingan mengenai perkara ini,” katanya ketika sesi Waktu Pertanyaan-Pertanyaan Menteri di Dewan Rakyat semalam.

Beliau menjawab soalan Datuk Liew Vui Keong (Warisan-Batu Sapi) sama ada kerajaan bercadang memperkenalkan undang-undang khas bagi menangani kes menghina mahkamah yang kian meningkat terutama di media sosial.

Mengulas lanjut Takiyuddin berkata, Jabatan Peguam Negara telah mengkaji perkara itu sejak tahun 2010 dan draf telah disiapkan pada 2013 serta dirujuk kepada pihak mahkamah.

Takiyuddin berkata, pada 2016 draf rang undang-undang itu telah berada di peringkat pengesahan oleh Bahagian Gubalan Jabatan Peguam Negara.

“Namun setahun sebelum itu …Kementerian Dalam Negeri telah membuat pindaan terhadap Akta Hasutan yang juga melibatkan perkara penghinaan mahkamah …oleh itu, perkara berkenaan telah dikaji semula oleh kerajaan untuk menyelaras dengan pindaan yang dibuat,” katanya.

Jelasnya, pada masa ini mahkamah menggunakan prinsip common law, Akta Undang-Undang Sivil 1956 di samping beberapa peruntukan lain seperti Perkara 126 Perlembagaan Persekutuan bagi menangani kes menghina mahkamah.

Dalam pada itu, menjawab soalan tambahan Liew berhubung kunjungannya serta beberapa lagi pemimpin menemui Datuk Seri Najib Tun Razak pada malam keputusan kes mahkamah Ahli Parlimen Pekan itu, Takiyuddin berkata ia bukan sesuatu yang luar biasa.

“Pada masa dahulu ketika (Ahli Parlimen) Port Dickson (Datuk Seri Anwar Ibrahim) dikenakan tindakan oleh parti dan mahkamah, presiden PAS pada masa itu telah berkunjung menziarahi (Anwar) ketika itu (Ahli Parlimen) Permatang Pauh. Jadi, itu amalan biasa,” katanya. – Bernama

See author's posts


Ubah cara urus sisa buangan dengan kaedah moden, hijau

BETONG: Timbalan Premier Sarawak, Datuk Amar Douglas Uggah mencadangkan agar teknologi yang lebih moden diwujudkan bagi menguruskan sisa buangan dengan betul di kawasan luar bandar di negeri ini.

Beliau berkata orang ramai tidak boleh terus bergantung kepada tapak pelupusan sampah dalam membuang sampah terbabit.

“Ini boleh menjejaskan alam sekitar dalam jangka masa panjang di kawasan bandar luar bandar, kampung dan rumah panjang kita,” katanya selepas menyaksikan majlis angkat sumpah 33 Ahli Majlis Daerah Betong yang diketuai Pengerusinya, Alfred Galing Ason di sini hari ini.

Uggah berkata, sistem pengurusan sisa semasa adalah untuk menghantar ke tapak pelupusan sampah.

“Tetapi ini semakin ketinggalan zaman. Sudah tiba masanya kita melihat teknologi yang lebih relevan untuk membuangnya dengan cara betul, terutamanya yang tidak dapat dikitar semula.

“Yang kita boleh kitar semula, kita boleh hantar kepada syarikat kitar semula. Jika kita boleh mempunyai kemudahan yang sesuai, kita juga boleh berkongsi dengan majlis daerah berdekatan.

“Seperti di Bahagian Betong, kita boleh berkongsi dengan Majlis Daerah Saratok, Lubok Antu dan Sri Aman,” katanya.

Sehubungan itu, Uggah turut menggesa Kementerian Kerajaan Tempatan dan Perumahan memperuntukkan lebih banyak dana untuk pengurusan sisa di kawasan luar bandar.

“Masih terdapat kampung dan rumah panjang yang masih belum ada perkhidmatan kutipan sisa majlis. Sesetengah orang menggunakan sungai untuk membuang sisa mereka atau membuangnya sahaja tanpa mengambil kira alam sekitar atau kebersihan.

“Ini sangat menyedihkan. Kita tidak boleh biarkan perkara ini berterusan,” katanya.

Terdahulu dalam ucapannya, Uggah yang juga Ahli Dewan Undangan Negeri (ADUN) Bukit Saban turut meminta majlis daerah di luar bandar untuk menangani masalah anjing terbiar kerana rabies masih menjadi ancaman di negeri ini.

ADUN Layar, Datuk Gerald Rentap Jabu, Ahli Parlimen Betong Dr Richard Rapu dan Residen Betong Richard Micheal Abunawas antara yang hadir.

Oleh ADI SAFARMAN

See author's posts


Bayern selangkah juara

BAYERN Munich hanya memerlukan satu kemenangan lagi untuk mengesahkan kejuaraan Bundesliga buat kali kelapan berturut-turut.

Ia selepas gol kemenangan lewat permainan Leon Goretzka membantu kelab itu mencatat kemenangan 2-1 ke atas Borussia Moenchengladbach di Allianz Arena semalam.

Penyerang muda, Joshua Zirkzee meletakkan Bayern di depan sebelum jaringan sendiri Benjamin Pavard menyaksikan kedudukan terikat 1-1 namun Goretzka menjaringkan gol ketiganya sepanjang lima perlawanan liga ketika perlawanan berbaki empat minit.

“Menjaringkan gol kemenangan pada lewat permainan yang membuka peluang luas untuk kami mengesahkan kejuaraan liga adalah sesuatu yang amat bermakna,” kata Goretzka.

Meskipun tanpa Robert Lewandowski dan Thomas Mueller yang digantung perlawanan, Bayern masih mampu melakar kemenangan kali ke-13 berturut-turut di semua pertandingan.

Kemenangan terbaharu itu sekali gus menyaksikan mereka selesa dengan kelebihan tujuh mata berbanding Borussia Dortmund di tangga teratas liga ketika berbaki tiga perlawanan lagi.

Kemenangan ke atas pasukan yang berisiko tersingkir, Werder Bremen pada Selasa ini akan mengesahkan kejuaraan liga untuk Bayern sekali gus yang ke-30 bagi kelab gergasi itu serta kali pertama untuk pengendali, Hansi Flick.

“Saya gembira pasukan melaksanakan tugas dengan cemerlang dan dibantu nasib yang agak baik di hujung perlawanan. Tiga mata yang kami perolehi kali ini sangat bermakna,” kata Flick.

Bayern dipaksa bekerja keras sekali lagi selepas turut melakar kemenangan 2-1 ke atas Eintracht Frankfurt pada aksi separuh akhir Liga Jerman, Rabu lalu.

Dortmund sebelum itu mengurangkan jurang kepada empat mata selepas tandukan minit akhir Erling Braut Haaland membantu mereka mencatat kemenangan dramatik 1-0 ke atas Fortuna Duesseldorf.

Sementara itu, Dries Mertens membantu Napoli menempah tiket ke final Piala Itali selepas menjaringkan gol yang menyaksikan kelabnya meraih kemenangan menerusi agregat 2-1 mengatasi Inter Milan di separuh akhir serta mengesahkannya sebagai penjaring terbanyak sepanjang zaman kelab.

Mertens menjaringkan gol ke-122 untuk kelabnya itu empat minit sebelum tamat babak pertama untuk menjadikan kedudukan terikat 1-1 sekali gus mengesahkan kemenangan Napoli selepas mencatat kemenangan 1-0 pada aksi pertama di San Siro, Februari lalu.

Christian Eriksen menjaringkan gol pertama untuk Inter pada minit ke-2 dan pasukan pelawat dilihat mendominasi perlawanan sepanjang separuh masa pertama sebelum Mertens menamatkannya menerusi satu serangan balas untuk membawa Napoli ke final bertemu Juventus, Rabu ini di Rome.

“Kami mahu melangkah ke final dan berjaya mencapainya. Kini kami perlu melakukan persediaan untuk aksi final dalam tempoh beberapa hari saja lagi,” kata Lorenzo Insigne yang menjadi arkitek gol kemenangan Mertens.

Mertens, 33, mengatasi rekod penjaring terbanyak kelab milik Marek Hamsik dan lebih tujuh jaringan berbanding legenda, Diego Maradona yang menjaringkan 115 gol disemua pertandingan dan memenangi dua kejuaraan Serie A dan Piala UEFA sepanjang tujuh musim bersama kelab itu.

Meskipun penonton tidak dibenarkan memasuki stadium di San Paolo, sekumpulan kecil penyokong Napoli yang berkumpul di luar stadium menghidupkan bunga api sebaik tamat babak pertama selepas Mertens menjaringkan gol.

Mertens berhijrah ke Napoli dari PSV Eindhoven pada 2013 dan dilihat selesa bersama kelab itu sehingga peminat menggelarkannya ‘Ciro’, gelaran yang cukup dihormati di negara itu.

Pengarah sukan kelab, Christian Giuntoli sebelum perlawanan berkata, kelab dan Mertens bersetuju untuk melanjutkan kontraknya yang dijangka berakhir pada hujung bulan ini.-AFP

See author's posts